TAJUDDIN DIKOMPAUN LANGGAR SOP DALAM PARLIMEN

KUALA LUMPUR: Ahli Parlimen Pasir Salak, Datuk Seri Ahmad Tajuddin Abdul Rahman dikompaun selepas tidak memakai pelitup muka sewaktu berada di ruang legar Parlimen semasa Persidangan Khas Dewan Rakyat, semalam.

Ketua Polis Daerah Sentul, ACP Beh Eng Lai berkata, pihaknya mengesan satu ciapan pengguna akaun Twitter yang menunjukkan Tajuddin melanggar prosedur operasi standard (SOP) Perintah Kawalan Pergerakan (PKP), kira-kira jam 10 pagi tadi.

“Hasil siasatan yang dijalankan mendapati Tajuddin telah menghadiri Sidang Mesyuarat Khas Ahli Dewan Rakyat pada Isnin.

“Pada hari yang sama jam lebih kurang 2.30 petang, beliau didapati tidak memakai pelitup muka sewaktu sedang bersama dengan seorang individu lain di ruang legar Parlimen,” katanya dalam kenyataan hari ini.

Jelasnya, satu notis kompaun di bawah Seksyen 25 Peraturan-Peraturan Pencegahan dan Pengawalan Penyakit Berjangkit 2021 (Akta 342) telah dikeluarkan terhadap ahli Parlimen tersebut pada jam 1 tengah hari tadi

“Nilai kompaun yang perlu dijelaskan wakil rakyat itu akan ditentukan kelak oleh Pejabat Kesihatan Daerah (PKD).

“Pihak polis ingin menasihatkan orang ramai supaya sentiasa mematuhi SOP PKP dengan memakai pelitup muka dan mengamalkan penjarakan fizikal ketika berada di tempat awam dalam memutuskan penularan jangkitan pandemik COVID-19,” katanya.

Sebelum ini, Tajuddin yang merupakan bekas Pengerusi Prasarana Malaysia Berhad (Prasarana) telah dikompaun sebanyak RM1,500 selepas didapati tidak memakai pelitup muka semasa sidang media berkaitan kemalangan tren Transit Aliran Ringan (LRT).—AlHijrah Online


TIDUR DENGAN MAYAT KOMUNIS MASIH TERPAHAT DI INGATAN VETERAN TENTERA WOK

PASIR MAS: Terpaksa tidur bersama dua mayat pengganas komunis semalaman, antara pengalaman yang tidak dapat dilupakan oleh Pegawai Waran I Wok Muhammad, 85, sepanjang berkhidmat selama 25 tahun dalam Angkatan Tentera Malaysia (ATM).

Mengimbau kembali peristiwa itu, Wok berkata kejadian berlaku ketika beliau serta kira-kira 50 anggota platun lain mengikuti satu operasi bagi menjejaki pengganas komunis di kawasan hutan di Batu Gajah, Perak sekitar 1957.

Beliau serta mereka perlu berjalan kaki dengan berhati-hati selama lebih tiga jam seawal 5 pagi untuk ke kawasan yang dikatakan terdapat komunis selepas pihak risikan memberikan maklumat.

“Ketika menelusuri kawasan hutan untuk menjejaki komunis kami perlu berhati-hati kerana dikhuatiri terdapat jerangkap samar atau perangkap mahupun diserang hendap oleh pengganas komunis secara tiba-tiba.

“Malah, sebagai langkah keselamatan, anggota platun kami ada yang membawa senjata berat dan saya pula ditugaskan membawa senjata ringan untuk berdepan dengan sebarang serangan komunis,” katanya ketika ditemui Bernama di kediamannya di Kampung Bunut Susu, di sini baru-baru ini.

Bercerita lanjut, bapa kepada dua anak itu berkata selepas beberapa jam berjalan untuk menjejaki komunis, akhirnya ketua operasi berjaya mengesan kira-kira tujuh pengganas komunis berada di sebalik bukit sekitar kawasan hutan itu.

Katanya sebaik sahaja berjaya menjejaki sekumpulan penggans komunis itu, anggota platun terus melepaskan tembakan, dengan dua daripada mereka terbunuh manakala saki-baki kumpulan itu berjaya meloloskan diri.

“Selepas dua daripada pengganas mereka tumpas disebabkan terkena tembakan, kami tidak terburu-buru menuju ke mayat itu kerana bimbang terdapat bom ataupun perangkap pada mayat berkenaan.

“Malah, kami juga turut dilatih agar memastikan musuh benar-benar terbunuh sebelum memeriksa keadaan mayat bagi mengelak sebarang bahaya,” katanya yang berusia 20 tahun ketika kejadian itu.

Wok berkata memandangkan kejadian itu berlaku lewat petang dan keadaan sudah gelap, beliau serta beberapa anggota terpaksa bergilir-gilir memikul mayat anggota pengganas komunis itu untuk dibawa keluar keesokan hari.

Katanya, ketika gilirannya membawa mayat komunis itu beliau berasa agak gerun selain turut berbau hanyir disebabkan darah yang mengalir sehingga turut menyebabkan uniformnya terkena kesan darah.

“Sepanjang malam, kami juga terpaksa berjaga dan hanya tidur secara ala kadar sahaja berhampiran dua mayat komunis itu kerana dikhuatiri bau darah itu akan menarik perhatian binatang buas termasuk harimau.

“Malah, pasukan kami juga turut bimbang sekiranya ahli komunis lain akan menyerang setelah dua anggotanya terbunuh, namun mujurlah ia tidak berlaku selain operasi itu juga ditamatkan pada keesokan hari,” katanya.

Wok berkata beliau berasa bangga dapat berbakti kepada negara ketika usia mudanya untuk mempertahankan negara daripada penjajah komunis, malah hasil perkhidmatan dan jasanya beliau turut dianugerahkan beberapa pingat.

“Antara pingat yang diterima termasuklah, Ahli Mangku Negara, Pingat Seri Mahkota Kelantan, Pingat Perkhidmatan Setia, Pingat Khidmat Berbakti selain saya juga pernah ditugaskan untuk bertugas di Congo selama setahun pada 1962,” katanya yang menamatkan perkhidmatan pada 1981. –AlHijrah Online


CADANGAN WUJUD SKM TAHFIZ BUKA LEBIH BANYAK PELUANG PEKERJAAN

KUALA LUMPUR: Cadangan mewujudkan Sijil Kemahiran Malaysia (SKM) Tahfiz dilihat membuka ruang yang lebih luas kepada pelajar aliran itu untuk mendapat peluang dalam sektor pekerjaan arus perdana.

Timbalan Menteri di Jabatan Perdana Menteri Fuziah Salleh? berkata ia juga dapat memastikan pelajar tahfiz mendapat lebih banyak kemahiran dan tidak ‘tersekat’ dengan hanya menghafal al-Quran.

“Banyak modul tahfiz di? Malaysia yang? sedang dan sudah dibangunkan? seperti ?tahfiz berkemahiran melalui Program Pendidikan dan Latihan Teknikal dan Vokasional (TVET)”

“Jadi, akreditasi dan SKM Tahfiz yang diperoleh melalui penubuhan Majlis Tahfiz Negara pada Mac 2020 nanti, akan memastikan semua aspek termasuk kurikulum dan latihan guru yang ditawarkan di pusat tahfiz adalah kompeten,” katanya ketika ditemui pemberita selepas melancarkan program PICOMSpreneur sempena majlis Liqa’ Jamaie Kolej Universiti Antarabangsa PICOMS (PICOMS) di sini hari ini.”

Timbalan Menteri Sumber Manusia Datuk Mahfuz Omar sebelum ini berkata Kementerian Sumber Manusia (KSM) bercadang mewujudkan Sijil Kemahiran Malaysia (SKM) bagi meningkatkan ilmu kemahiran pelajar institusi berkenaan pada masa hadapan.

Sementara itu, Fuziah berharap Majlis Agama Islam Wilayah Persekutuan (MAIWP) menerusi pelaksanaan pelan tindakan Sosioekonomi Rahmah pada tahun hadapan dapat mewujudkan satu skim dana mikrokredit agar tidak hanya bergantung kepada pembayar cukai sebaliknya daripada zakat infak dan sedekah.

“Kita sedang kaji untuk membentuk satu ‘house of mal’, bukan sahaja Baitulmal, tetapi yang menggabungkan dana daripada bukan pembayar cukai termasuk zakat, infak, sedekah dan sebagainya.

“Ini penting kerana kita kini hanya berpandukan kepada dana zakat dan secara jelas, ia tidak cukup untuk membantu usahawanan asnaf,” katanya.

Dalam perkembangan lain, Fuziah turut menegur orang ramai khususnya ibu bapa yang memberikan respon negatif mengenai penggunaan kerusi keselamatan kanak-kanak (CRS) yang akan diwajibkan tahun hadapan.

“Ramai ibu bapa marah apabila kerajaan mewajibkan penggunaan kerusi keselamatan (CRS), mereka kata mahal dan sebagainya tetapi ini adalah dasar maqasid syariah, pengurusan Islam kerana jaga nyawa juga maqasid syariah,” katanya. — BERNAMA


RM196.3 JUTA DISUMBANGKAN MENERUSI #MusaadahCovid-19

PUTRAJAYA: Setakat Mei lalu, sejumlah RM196.3 juta telah disalurkan kepada 10 golongan sasar yang memerlukan termasuk asnaf zakat di seluruh negara menerusi inisiatif #MusaadahCovid-19.

Menteri di Jabatan Perdana Menteri (Hal Ehwal Agama), Senator Datuk Dr. Zulkifli Mohamad Al Bakri berkata, bantuan tersebut bermula sejak penguatkuasaan Perintah Kawalan Pergerakan pada 18 Mac lalu.

“Bagi kami, kita sudah mengerakkan melalui #MusaadahCOVID-19 dengan menyalurkan sumbangan kepada 10 kelompok sasar yang memerlukan bantuan di seluruh Malaysia dengan perbelanjaan sudah mencecah RM196.3 juta sehingga Mei 2020.

“Bermula 18 Mac, kita menjelajah dari Perlis hingga ke Sabah bagi menyalurkan bantuan mengikut kemampuan kami,” katanya pada dalam sidang media sempena 100 hari menjawat jawatan sebagai Menteri di JPM di Masjid Mahmoodiah, Presint 18, Putrajaya hari ini.

Selain itu, RM5.3 juta diperuntukkan menerusi Program Pembiayaan Mikro i-Tekad bagi membantu usahawan mikro B40 dan asnaf yang terjejas akibat Covid-19.

“Alhamdulilah kerjasama diantara MAIWP, Bank Islam dan SME Corporation membuahkan hasil yang memanfaat kepada umat Islam.

“Program pembiayaan mikro i-Tekad merupakan program kewangan sosial bertujuan menyokong dan memudahkan pembiayaan bagi usahawan mikro B40 dan asnaf yang kebanyakkan punca pendapatan perniagaan terjejas akibat wabak COVID-19,”

“Alhamdulillah, walaupun 3-4 hari dilancarkan, kunjungan sudah melebihi 20,000 pelawat,” katanya.

Menerusi laman web tersebut turut membolehkan rakyat melihat pencapaian Kad Laporan Bulanan 100 hari JPM (Hal Ehwal Agama).

Zulkifli turut menzahirkan penghargaan kepada semua agensi dan jabatan di bawah pentadbirannya dalam memastikan setiap inisiatif tersebut dapat dijalankan. — Alhijrah Online / Abdul Hakim Hasan


KES BULI, POLIS TAHAN ENAM ORANG PELAJAR

KUALA KANGSAR: Susulan kes buli di sebuah sekolah berasrama penuh di Kuala Kangsar enam orang pelajar tingkatan satu Maktab Rendah Sains Mara (MRSM) Sultan Azlan Shah telah ditahan untuk siasatan lanjut.

Ketua Polis Perak, Datuk Mior Farid Al Athrash Wahid berkata, semua pelajar berusia 13 tahun itu ditahan ketika hadir ke Ibu Pejabat Polis Daerah (IPD) Kuala Kangsar selepas memberi keterangan.

Menurut Mior, dua pelajar ditahan ketika mereka hadir ditemani keluarga ke IPD Kuala Kangsar malam tadi.

Katanya, empat orang lagi pelajar telah ditahan ketika hadir ke IPD yang sama sekitar jam 6 petang hingga 7 semalam.

Polis telah membuka kertas siasatan berhubung kes itu di bawah Seksyen 147 Kanun Keseksaan kerana merusuh dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Kesemua mereka termasuk pemilik akaun media sosial yang menularkan video kejadian tersebut telah dipanggil untuk memberi keterangan bagi membantu siasatan.

Siasatan awal polis mendapati, kejadian buli terbabit berlaku antara jam 1 hingga 2 pagi kelmarin, membabitkan mangsa dengan tujuh suspek remaja lain yang kesemuanya adalah pelajar tingkatan 1 berusia 13 tahun.

Menerusi beberapa klip video tular itu, kelihatan sekumpulan pelajar mengambil giliran untuk menumbuk serta menendang seorang pelajar lain di asrama sekolah. –AlHijrah Online


AIDILADHA: LEMBU IMPORT DARI THAILAND UNTUK KORBAN DIJAMIN BEBAS LSD, FMD

SERDANG: Kerajaan memberi jaminan bahawa lembu yang diimport dari Thailand untuk dijadikan ibadah korban menjelang Aidiladha bebas daripada penyakit kulit kental (LSD) dan penyakit kuku dan mulut (FMD).

Timbalan Menteri Pertanian dan Industri Makanan 1 Datuk Seri Ahmad Hamzah berkata kesemua lembu yang dibawa masuk dari negara itu akan melalui proses kuarantin dan disahkan bebas penyakit sebelum diedarkan dalam negara ini.

“Kerajaan Thailand juga akan pastikan lembu yang dibawa masuk untuk tujuan korban atau tujuan lain bebas LSD dan FMD.

“Lembu yang dibawa masuk untuk proses sembelihan ibadah korban akan menjalani kuarantin selama 28 hari manakala kuarantin selama 35 hari bagi tujuan lain,” katanya kepada pemberita selepas merasmikan majlis sambutan Hari Lebah Sedunia di Universiti Putra Malaysia di sini hari ini.

Pada 7 Jun 2021, Jabatan Perkhidmatan Veterinar (JPV) menggantung import lembu dan kerbau dari Thailand berkuat kuasa serta-merta selepas menilai risiko penularan penyakit LSD yang dilaporkan di lebih 41 wilayah di Thailand.

Selepas beberapa perjumpaan, perbincangan dan penambahbaikan beberapa peraturan dan prosedur import, JPV menarik balik larangan import lembu dan kerbau dari Thailand berkuat kuasa serta-merta pada 15 Mac lepas.

Beliau berkata kemasukan lembu import ke Malaysia diperketatkan bagi memastikan tidak berlaku sebarang penularan penyakit berjangkit seperti LSD dan FMD.

“Kemasukan lembu dari Thailand memang perlu melalui syarat yang ketat. Kita jangka lebih 12,000 ekor lembu akan diimport dari Thailand untuk ibadah korban tahun ini,” katanya.

Pada 2021, Malaysia mengimport sebanyak 12,405 ekor lembu dari Thailand sempena sambutan Aidiladha berbanding 12,553 ekor pada 2020.

Mengenai jangkaan berlaku krisis makanan di negara ini, Ahmad berkata beberapa langkah sedang dirangka bagi memastikan bekalan makanan negara cukup dan stabil.

“Kementerian sentiasa membuat tinjauan mengenai masalah dihadapi ketika ini serta apakah tindakan yang perlu diambil,” katanya.

Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik COVID-19 dan konflik antara Rusia dan Ukraine berlarutan. –AlHijrah Online


LIWAT MURID: BEKAS GURU PELATIH GAGAL DALAM RAYUAN, DIPENJARA ENAM TAHUN, DUA SEBATAN ROTAN

PUTRAJAYA: Seorang bekas guru pelatih terpaksa menjalani hukuman penjara enam tahun selepas gagal dalam rayuannya di Mahkamah Rayuan di sini untuk mengetepikan sabitan atas kesalahan meliwat seorang murid tahun enam pada 2016.

Mohamad Harman Faiz Hassin, 30, yang dibebaskan dengan ikat jamin RM22,000 dengan seorang penjamin sementara menunggu rayuannya selesai, turut diperintah disebat dua kali.

Panel tiga hakim diketuai Datuk Seri Kamaludin Md Said sebulat suara menolak rayuan Mohamad Harman terhadap sabitan kesalahan liwat yang dilakukan di sebuah bilik di asrama institut perguruan di Besut, Terengganu pada kira-kira 1 tengah hari, 17 Sept 2016.

Hakim berkata Mahkamah Sesyen telah membuat dapatan yang betul berdasarkan bukti dan sabitan Mohamad Harman bagi kesalahan itu adalah selamat.

Bagaimanapun mahkamah membenarkan rayuan Mohamad Harman supaya hukuman penjaranya dikurangkan daripada 10 tahun kepada enam tahun.

Dalam keputusan mahkamah, hakim itu berkata mahkamah bersetuju untuk mengurangkan hukuman penjara terhadap Mohamad Harman memandangkan perayu (Mohamad Harman) masih muda ketika melakukan kesalahan itu dan juga adalah pesalah pertama.

Kamaludin berkata penjara enam tahun itu juga akan mengambil kira tempoh Mohamad Harman menjalani hukumam penjara sebelum dia diberi jaminan oleh Mahkamah Tinggi sementara menunggu rayuannya diselesaikan.

Panel hakim terdiri daripada Hakim Mahkamah Rayuan Datuk Wira Ahmad Nasfy Yasin dan Hakim Mahkamah Tinggi Azizul Azmi Adnan, turut mengetepikan perintah Mahkamah Sesyen supaya Mohamad Harman menjalani pengawasan polis selama dua tahun selepas dia selesai menjalani hukuman penjara.

Pada 5 Mac 2019, Mahkamah Sesyen mendapati Mohamad Harman bersalah atas tuduhan meliwat murid lelaki berusia 12 tahun ketika itu dan menjatuhkan hukuman penjara 14 tahun dan enam sebatan.

Dia gagal dalam rayuannya terhadap sabitan di Mahkamah Tinggi namun hukumannya dikurangkan kepada 10 tahun penjara dan dua sebatan. Dia kemudiannya memfailkan rayuan kepada Mahkamah Rayuan.

Peguam Datuk Jasbeer Singh Kaura yang mewakili Mohamad Harman memberitahu media bahawa anak guamnya pernah menjalani hukuman penjara kira-kira tiga setengah bulan sebelum ini.

Pendakwaan dikendalikan Timbalan Pendakwa Raya Fauziah Daud.–AlHijrah Online


DAKWAAN LANGGAR S.O.P.: AZMIN ALI AKAN DIPANGGIL BERI KETERANGAN

PUTRAJAYA: Menteri Perdagangan Antarabangsa dan Industri (MITI), Datuk Seri Mohamed Azmin Ali akan dipanggil memberi keterangan pada polis berhubung dakwaan ahli keluarganya merentas daerah untuk berkumpul menyambut Hari Raya Aidilfitri.

Ketua Polis Daerah Putrajaya, ACP Mohd Fadzil Ali berkata, turut termasuk ahli keluarganya, anggota Pasukan Gerakan Am (PGA) yang bertugas di kediaman beliau juga pemilik akaun Facebook Ummi Hafilda Ali yang membuat hantaran tersebut, akan dipanggil untuk memberikan keterangan.

Menurutnya, polis menerima satu laporan pada jam 3 petang berkenaan hantaran di akaun Facebook Ummi Hafilda Ali yang telah tular di media sosial serta mendapat perhatian netizen yang mendakwa ahli keluarga Azmin Ali merentas daerah dan berkumpul bagi meraikan sambutan Hari Raya Aidilfitri yang melanggar SOP Perintah Kawalan Pergerakan (PKP) di bawah Peraturan 17 P.U (A) 225/2021.

“Maklumat awal mendapati sambutan dan jamuan raya tersebut hanya dalam kalangan ahli keluarga Mohamed Azmin yang mendiami kediaman tersebut. Keterangan petugas yang menjaga pos kawalan kediaman rasmi tersebut juga mengesahkan pada 13 Mei tiada pergerakan keluar masuk tetamu seperti yang didakwa dalam hantaran Facebook yang tular di media sosial,” katanya.

Kejadian tersebut didakwa berlaku kira-kira jam 8 pagi pada 13 Mei di kediaman rasmi Mohamed Azmin di alamat No 3, Jalan Presint 10/7, Presint 10.

Beliau turut menasihati pengguna media sosial yang lain supaya berhati-hati semasa mengeluarkan kenyataan atau komen yang boleh menjatuhkan imej, kredibiliti dan maruah seseorang ataupun jabatan.–AlHijrah Online


TEMPAT DUDUK MUHYIDDIN DI DALAM DEWAN RAKYAT AKAN BERUBAH

TEMERLOH, 1 Julai – Tempat duduk bekas Timbalan Perdana Menteri Tan Sri Muhyiddin Yassin di dalam Dewan Rakyat akan dipindahkan ke kawasan blok bebas pada pengggal persidangan Oktober ini ekoran pemecatannya daripada UMNO.

Timbalan Speaker Dewan Rakyat Datuk Ismail Mohamed Said berkata Muhyiddin dicadang diletakkan di blok sama dengan bekas Menteri Besar Selangor Tan Sri Abdul Khalid Ibrahim yang merupakan Anggota Parlimen Bandar Tun Razak.

Bagaimanapun keputusan pertukaran tempat duduk itu akan ditentukan oleh Speaker Dewan Rakyat Tan Sri Pandikar Amin Mulia, katanya.

“Pada masa ini pembahagian kedudukan wakil rakyat di dalam Dewan Rakyat dibahagikan kepada tiga iaitu blok Barisan Nasional (BN), blok pembangkang dan blok bebas.

“Kelazimannya mana-mana wakil rakyat yang keluar atau dipecat daripada sesuatu parti akan diletakkan di kawasan blok bebas,” katanya kepada pemberita pada majlis penutup tadarus al-Quran bagi peserta lelaki kawasan Parlimen Kuala Krau di Masjid An-Nur di sini hari ini.

Turut hadir ialah Anggota Dewan Undangan Negeri (ADUN) Jenderak dan Naib Ketua Pergerakan Wanita UMNO Pahang Senator Norehan Abu Bakar.

Ismail yang juga Anggota Parlimen Kuala Krau menjelaskan bahawa tempat duduk Anggota Parlimen Semporna Datuk Seri Mohd Shafie Apdal masih kekal memandangkan beliau hanya digantung daripada parti.

Baru-baru ini, Perdana Menteri Datuk Seri Najib Tun Razak mengumumkan pemecatan Muhyiddin dan bekas Menteri Besar Kedah Datuk Seri Mukhriz Tun Dr Mahathir daripada UMNO berkuat kuasa serta merta kerana melanggar disiplin parti.

BERNAMA


TV ALHIJRAH TERIMA ANUGERAH ‘ASIA EXCELLENCE IN ISLAMIC & MULTICULTURAL BROADCASTING’

KUALA LUMPUR: Penyiar kandungan Islam negara, TV AlHijrah menerima anugerah ‘Asia Excellence in Islamic & Multicultural Broadcasting’ di Jakarta, Indonesia baru-baru ini.

Anuegerah itu disampaikan pada penganjuran Asia Achievement Excellence Award Winner 2023 anjuran Indonesia Award Magazine.

Selain keunikannya sebagai platform dakwah Islam yang memanfaatkan teknologi canggih, media baharu dan kreativiti, TV Alhijrah diiktiraf di negara-negara jiran berikutan produktiviti dan kualiti penerbitan.

Menurut Pengurus Besar Kejuruteraan dan Sokongan Penyiaran TV AlHijrah, Suffian Yahya, penganugerahan itu satu pengiktirafan kepada TV AlHijrah yang sentiasa menekankan kepada kesatuan insaniah dan kepelbagaian budaya dalam mendidik jiwa penonton.

“Selari dengan moto kita ‘Bersatu Dengan Ilmu’ di mana kita memberi fokus menyampaikan program- program yang menyatukan ummah kerana itu antara kelebihan TV AlHijrah.

“Kekuatan kita adalah menerbitkan program-program pelbagai budaya sebagai contoh yang pernah kita hasilkan seperti program Reflection dan Dialog Harmoni yang melibatkan bahasa-bahasa luar dan asing dalam meyampaikan ilmu dan syariat agama kepada penonton,” katanya.

Dalam pada itu Suffian berkata penganugerahan yang diberikan kepada TV AlHijrah juga adalah berdasarkan tanggungjawab sosial, kredibiliti, dedikasi dan pengurusan yang baik serta mempunyai misi yang strategik.

Tegasnya TV Alhijrah akan sentiasa konsisten dalam menerbitan kandungan Islamik mengikut peredaran masa bagi mendapat tempat di setiap lapisan umur.  – AlHijrah Online


‘PERGI DALAM SUJUD SOLAT DHUHA’

KUALA LUMPUR: Seorang lelaki ditemui meninggal dunia dalam keadaan bersujud di rumahnya di Segambut pada Isnin.

Allahyarham Shukri Sulaiman, 51, dipercayai sedang solat Dhuha sebelum ditemukan tidak sedarkan diri kira-kira jam 10 pagi.

Beliau yang bekerja sebagai Pengurus Kanan Jabatan Kewangan Kumpulan Wang Simpanan Pekerja (KWSP) dilaporkan sedang dalam cuti sakit kerana demam sejak beberapa hari lalu.

Mangsa yang berjubah putih kemudian ditemui tidak sedarkan diri di biliknya dalam keadaan sujud.

Jenazah Allahyarham Shukri dibawa ke Hospital Kuala Lumpur (HKL) untuk proses bedah siasat. – AlHijrah Online


PM UMUM PERUNTUKAN TAMBAHAN BAIK PULIH ASRAMA SMKA DATO HAJI ABU HASSAN SAIL YANG TERBAKAR

REMBAU: Perdana Menteri Datuk Seri Anwar Ibrahim hari ini mengumumkan peruntukan tambahan membaik pulih asrama lelaki Sekolah Menengah Kebangsaan Agama (SMKA) Dato’ Haji Abu Hassan Sail di sini yang terbakar pada 31 Julai tahun lepas.

Perdana Menteri berkata peruntukan sebelum ini yang diluluskan hampir RM3 juta dan dengan penambahan itu jumlah keseluruhan yang diluluskan adalah RM3.89 juta.

“…kelulusan peruntukan sebelum ini hampir RM3 juta namun melihat keadaan asrama, bumbungnya dan surau pastinya (peruntukan) tidak mencukupi. Kementerian Kewangan akan beri kelulusan khas agar kerja baik pulih dapat dipercepatkan.”

“Kita lihat sekolah ini tidak daif tetapi dari segi prasarana tentunya sederhana, asrama itu (sedia ada) alami kesesakan, namun mereka (pelajar) masih mampu memberikan komitmen dan dedikasi untuk belajar,” kata beliau semasa berucap selepas melawat sekolah itu hari ini.

Terdahulu Anwar turut meninjau keadaan pasca insiden kebakaran tingkat tiga asrama berkenaan.

Perdana Menteri turut mengumumkan peruntukan tambahan lain berjumlah RM310,000 untuk membaik pulih fasiliti seperti bilik guru dan surau sekolah tersebut.

Turut hadir Menteri Besar Datuk Seri Aminuddin Harun, Menteri Pertahanan Datuk Seri Muhamad Hasan dan Menteri Pendidikan Fadhlina Sidek.

Sementara itu, Anwar turut berkesempatan menunaikan solat Jumaat di Masjid Dr Hj Mohammad Eusuff Teh Kariah Pedas Hilir, di sini.

Beliau yang tiba pada 1.20 tengah hari kemudiannya bersama jemaah mendengar khutbah bertajuk ‘Guru Mendidik Generasi Berakhlak’ sempena Hari Guru yang disambut pada 16 Mei lepas.

Sebelum pulang, Perdana Menteri turut meluangkan masa bersalam dan beramah mesra dengan jemaah.–AlHijrah Online


KERAJAAN CADANG WUJUDKAN TANAH PERKUBURAN ISLAM KHAS JENAZAH COVID-19 – ZULKIFLI

PORT DICKSON: Kerajaan akan mengadakan perbincangan khas berhubung cadangan mewujudkan tanah perkuburan Islam khusus untuk pengebumian jenazah COVID-19 di seluruh negara.

Menteri di Jabatan Perdana Menteri, Senator Datuk Dr Zulkifli Mohamad al-Bakri berkata, perbincangan itu melibatkan Majlis Fatwa Kebangsaan dan mufti terlebih dulu bagi memperolehi cara terbaik dalam menguruskan jenazah berkenaan.

“Kami perlukan dapatan dan perbincangan, setakat ini tumpuan adalah Wilayah Persekutuan (Kuala Lumpur) terlebih dulu.

“Sekurang-kurangnya kami dapat memberi satu cara yang terbaik dalam menguruskan mereka yang meninggal dunia akibat COVID-19,” katanya selepas menyampaikan sumbangan kepada 200 pengusaha kantin dan pekerja pembersihan secara pandu lalu anjuran Yayasan Dakwah Islamiah Malaysia (YADIM), di sini, hari ini.

Tambahnya, selain cadangan mewujudkan tanah perkuburan Islam, terdapat cadangan lain yang timbul seperti mengadakan kubur bertingkat, keutamaan kepada jenazah kariah serta keperluan jenazah dikebumikan dengan segera.—AlHijrah Online


SIMPANAN KWSP DAN PERIBADI LESAP, WANITA RUGI HAMPIR RM1.2 JUTA

KUCHING: Seorang wanita berusia 55 tahun mengalami kerugian RM1.18 juta apabila menjadi mangsa penipuan penyamaran menerusi panggilan telefon akibat terpedaya dengan dakwaan kononnya dia terlibat dengan jenayah berkaitan pengubahan wang haram.

Menerusi laporan polis yang dibuatnya semalam, pekerja teknologi maklumat di sebuah syarikat swasta di Bintulu itu memaklumkan dia menerima panggilan telefon pada 22 Mei lepas daripada seorang lelaki tidak dikenali dari Putrajaya yang mendakwa mangsa ada mendaftarkan nombor telefon di Kota Kinabalu, Sabah untuk memfitnah Kementerian Kesihatan.

Pesuruhjaya Polis Sarawak Datuk Mohd Azman Ahmad Sapri berkata panggilan berkenaan kemudian disambungkan kepada dua individu kononnya pegawai berpangkat bernama “Sarjan Wong” dan “Inspektor Khoo” dari Kota Kinabalu yang mengatakan mangsa terlibat dalam jenayah pengubahan wang haram.

“Setelah itu, mangsa dimaklumkan oleh suspek bahawa Bank Negara mahu memeriksa wang mangsa dan mangsa dikehendaki membuka akaun bank baharu atas nama mangsa dan memindahkan wang milik mangsa ke akaun baharu itu bagi tujuan siasatan,” katanya dalam kenyataan hari ini.

Akibat panik, Mohd Azman berkata mangsa telah membuka tiga akaun bank yang berbeza di Bintulu pada 23 Mei dan 9 Jun serta memindahkan wang daripada akaun Kumpulan Wang Simpanan Pekerja dan banknya, masing-masing berjumlah RM881,000 dan RM300,000 ke dalam akaun bank baharu.

Menurutnya, wanita itu turut diarahkan oleh suspek kononnya “lnspektor Khoo” untuk memberikan maklumat akaun bank baharu itu berserta nama pengguna dan kata laluan perbankan dalam talian kepada suspek.

“Mangsa juga dikehendaki untuk mematahkan dan membuang ketiga-tiga kad ATM tersebut. Mangsa hanya menyedari tertipu setelah memberitahu perkara itu kepada suaminya serta menghubungi pihak bank tentang transaksi itu,” katanya.–AlHijrah Online


BUBAR DUN : AMIRUDIN MENGHADAP SEBELUM SULTAN BERANGKAT KE MAKKAH

SHAH ALAM: Menteri Besar Selangor Datuk Seri Amirudin Shari akan menghadap Sultan Selangor Sultan Sharafuddin Idris Shah, bagi mendapat perkenan untuk membubarkan Dewan Undangan Negeri (DUN) Selangor, sebelum baginda berangkat ke Tanah Suci.

Amirudin bagaimanapun berkata beliau belum menerima tarikh untuk menghadap Baginda.

“Kalau tak sempat (menghadap), saya akan pergi ke Madinah (menghadap di sana), tetapi kita cuba elakkanlah. Maknanya kita akan cuba menghadap sebelum tarikh Tuanku berangkat ke Tanah Suci,” katanya kepada media selepas hadir Forum Selangor Mobility, di sini hari ini.

Sultan Selangor dan Permaisuri Selangor Tengku Permaisuri Norashikin, dijadual berangkat ke Tanah Suci minggu hadapan bagi menunaikan ibadah Haji.

Pembubaran DUN Selangor adalah bagi memberi laluan kepada Pilihan Raya Negeri (PRN) diadakan.

Dalam perkembangan lain, Amirudin yang juga Pengerusi Pakatan Harapan (PH) Selangor berkata rundingan pembahagian tiga lagi kerusi DUN di antara PH dan Barisan Nasional (BN) akan dilakukan hari ini atau esok.

Tanpa menyebut DUN tiga kerusi berkenaan, Amirudin berkata perbincangan akan memberi peluang yang sama adil kepada semua rakan kongsi dan yang diutamakan ialah strategi untuk menang.

“Masing-masing perlu berbesar hati untuk melihat ‘winnability’, bagi mendapat majoriti mudah atau majoriti yang selesa yang terbaik,” katanya. — AlHijrah Online


BEKU HARTA SUAMI INGKAR ARAHAN MAHKAMAH SYARIAH

KUALA LUMPUR: Jabatan Kehakiman Syariah Malaysia (JKSM) dalam rundingan bersama Kementerian Kewangan (MOF) bagi melaksana tindakan membeku harta dan mengambil wang dari akaun bank suami yang ingkar keputusan mahkamah syariah.

Menteri di Jabatan Perdana Menteri, Datuk Seri Dr Mujahid Yusof Rawa berkata, keputusan mahkamah syariah tidak terikat dengan akta di bawah Bank Negara Malaysia (BNM) yang berada dalam bidang kuasa MOF.

Menurutnya, perbincangan turut dilakukan bersama Kementerian Pembangunan Wanita, Keluarga dan Masyarakat bagi membela nasib isteri dan anak yang terlibat dalam kes penceraian.

“Pihak JKSM melalui dasar Rahmatan Lil Alamin menubuhkan satu mahkamah khas dinamakan sebagai Mahkamah Bahagian Nafkah dan Hadhanah dengan membuat satu peruntukkan penguatkuasaan.

“Mana-mana suami yang gagal memenuhi keputusan mahkamah syariah, boleh diambil tindakan seperti membekukan hartanya atau pun boleh diambil daripada bank akaun atau KWSP (Kumpulan Wang Simpanan Pekerja) untuk dibayar seperti mana diputuskan.

“Akta ini bukan di bawah kami tetapi di bawah BNM. Keputusan mahkamah syariah tidak terikat dengan akta tersebut. Ini masalah kita dan begitu juga dengan KWSP,” katanya di Dewan Rakyat di sini hari ini.

Beliau berkata demikian ketika menjawab soalan tambahan Ahmad Amzad Mohamed (Pas-Kuala Terengganu) pada waktu pertanyaan-pertanyaan menteri mengenai langkah kerajaan dalam memperkasakan mahkamah syariah.

Dalam pada itu, Mujahid berkata, beliau bersedia memperjelaskan dasar Rahmatan Lil Alamin kepada ahli Parlimen pembangkang kerana ia bukan dasar politik atau kepentingan diri. — SINAR HARIAN


BANTUAN KHAS KEWANGAN AIDILFITRI 2023 DIBAYAR PADA 17 APRIL

PUTRAJAYA: Bantuan Khas Kewangan Aidilfitri (BKKA) 2023 sebanyak RM700 kepada penjawat awam yang layak serta RM350 kepada pesara kerajaan akan dibayar pada 17 April ini.

Perkara itu dimaklumkan Ketua Pengarah Perkhidmatan Awam Datuk Dr Zulkapli Mohamed dalam satu surat edaran “Bantuan Khas Kewangan Aidilfitri Tahun 2023” bertarikh 23 Mac.

Mereka yang layak mendapat BKKA 2023 ialah pegawai perkhidmatan awam gred 56 dan ke bawah yang masih berkhidmat pada 17 April.

Pegawai lantikan tetap, sementara dan ‘Contract of Service’ (COS), pegawai yang bercuti bergaji penuh, pegawai yang bercuti separuh gaji, pegawai yang bercuti tanpa gaji serta pegawai yang dipinjamkan termasuk ke agensi yang diasingkan pengurusan saraannya turut layak menerima BKKA 2023.

BKKA 2023 turut dibayar kepada pegawai lantikan MySTEP yang masih berkhidmat pada 17 April  dan dilantik sebelum 17 April, guru interim, pemandu yang dilantik sendiri oleh pegawai Gred Jawatan Utama B dan ke atas, serta Gred Khas A dan ke atas yang layak pemandu tetapi tidak disediakan pemandu oleh jabatannya, serta pemandu yang dilantik sendiri oleh anggota pentadbiran serta hakim dan Pesuruhjaya Kehakiman.

Menurut surat edaran itu, pesara yang sedang menerima pencen termasuk penerima pencen terbitan di bawah undang-undang pencen serta pesara Kumpulan Wang Simpanan Pekerja (KWSP) yang bersara daripada perkhidmatan awam apabila mencapai opsyen umur persaraan paksa atau bersara atas sebab kesihatan pada, atau sebelum 17 April 2023 akan dibayar RM350.

“Pesara dan veteran yang dilantik semula secara lantikan tetap, sementara serta COS dan masih berkhidmat pada 17 April layak dibayar RM700,” menurut surat edaran itu yang turut menyatakan pembayaran sebanyak RM350 akan dibuat Jabatan Perkhidmatan Awam (JPA)/Jabatan Hal Ehwal Veteran ATM (JHEV) dan bakinya RM350 dibayar oleh jabatan yang menempatkan pegawai sedang berkhidmat.

Menurut surat edaran itu, pegawai perkhidmatan awam yang meninggal dunia pada 17 April 2023 layak diberi BKKA 2023 sebanyak RM700.

BKKA 2023 tidak layak diberikan kepada pegawai dalam kumpulan pengurusan tertinggi dan setaraf termasuk pegawai yang memangku, dipinjam atau tukar sementara dan penempatan khas ke Gred Jawatan Utama/Gred Khas.

Juga tidak layak ialah pegawai yang dikenakan hukuman tatatertib buang kerja atau turun pangkat dalam tempoh 1 Jan hingga 17 April 2023, pegawai yang ditamatkan perkhidmatan demi kepentingan awam dalam tempoh 1 Jan hingga 17 April 2023, pegawai yang meletak jawatan dalam tempoh 1 Jan hingga 17 April 2023 serta pegawai berpencen yang melepaskan hak pencen kerana menyertai badan berkanun yang diasingkan saraan.

“Pegawai yang ditahan kerja, digantung kerja atau surat pertuduhan telah dikeluarkan pihak berkuasa tatatertib akan ditangguhkan pemberian BKKA 2023 ini,” menurut surat edaran itu.

Pegawai hanya layak dibayar setelah dibebaskan daripada pertuduhan tatatertib atau dikenakan hukuman selain buang kerja atau diturunkan pangkat. — AlHijrah Online


TUN M TEMUI PEGAWAI TERTINGGI KEMENTERIAN KEWANGAN, PAKEJ RANSANGAN EKONOMI AKAN DIUMUMKAN TIDAK LAMA LAGI

KUALA LUMPUR: Perdana Menteri Interim Tun Dr Mahathir Mohamad telah selesai bertemu dengan pegawai-pegawai tertinggi Kementerian Kewangan berhubung pembentangan Pakej Rangsangan Ekonomi.

Pakej ekonomi itu bertujuan merangsang ekonomi Malaysia dan mengurangkan impak daripada penularan COVID-19 dan ketidaktentuan luaran yang lain.

Dalam twitter rasmi beliau, Dr Mahathir berkata inisiatif itu akan diumumkan tidak lama lagi.

Bagaimanapun, beliau tidak mendedahkan butiran mengenai pakej rangsangan itu atau tarikh pengumuman, yang pada mulanya dijadualkan esok, 27 Feb, 2020.

Pakej rangsangan itu dirangka terutamanya untuk sektor penerbangan, peruncitan dan pelancongan untuk mengurangkan impak daripada jangkitan koronavirus, yang berasal dari Wuhan, China.

Tabung Kewangan Antarabangsa (IMF) telah mengumumkan bahawa wabak itu berkemungkinan boleh menjejaskan antara 0.1 dan 0.2 mata peratusan kadar pertumbuhan global tetapi ini mungkin disusuli dengan pemulihan pada tahap yang lebih pesat.

Sebagai ekonomi terbuka, Malaysia tidak terkecuali daripada sebarang perkembangan luaran, berikutan penularan virus itu dijangka akan menjejaskan pertumbuhan ekonomi negara pada suku pertama tahun ini. — BERNAMA


KERJASAMA POLITIK, ANWAR TIADA MASALAH JUMPA MAHATHIR

KLANG: Pengerusi Pakatan Harapan (PH) Datuk Seri Anwar Ibrahim berkata beliau tidak mempunyai masalah untuk bertemu dan berbincang dengan bekas Perdana Menteri Tun Dr Mahathir Mohamad, mengenai kerjasama politik menjelang  Pilihan Raya Umum ke-15 (PRU15).

Namun Anwar berkata perkara yang ditekankan PH ialah berkenaan kepentingan untuk melawan Perikatan Nasional (PN) dan Barisan Nasional (BN).

“Tiada masalah. Boleh jumpa. Boleh bincang, tetapi selalu saya tekankan mengapa nak lawan PN atau BN. Atas dasar (lawan) iaitu tolak rasuah, perkauman dan fahaman melampau. Kalau itu yang diminta, saya tiada masalah,” katanya kepada pemberita semasa melakukan lawatan di Little India Klang di Jalan Tengku Kelana, di sini hari ini.

Media hari ini melaporkan Dr Mahathir yang merupakan Pengerusi Penaja Gerakan Tanah Air (GTA), bersedia untuk bertemu Anwar bagi mengadakan rundingan kerjasama menghadapi PRU15.

Sementara itu, mengulas persediaan beliau sebagai calon Ahli Parlimen Tambun dan sasaran PH di Perak, Anwar berkata negeri itu menjadi antara kawasan akan ditawan PH dalam PRU15.

Mengulas kenyataan bekas Timbalan Perdana Menteri Tun Musa Hitam yang meletakkan beliau sebagai antara pemimpin yang mampu meneraju negara, Anwar menzahirkan ucapan terima kasih kerana kenyataan Musa itu membantunya dalam berkempen.

“Kenyataan Tun Musa itu membantu. (Musa berkata) layak dan ada pendedahan peringkat antarabangsa. Saya ucapkan terima kasih kepada Tun Musa,” katanya.

Media sebelum ini melaporkan Perdana Menteri Datuk Seri Ismail Sabri Yaakob; bekas Perdana Menteri Tan Sri Muhyiddin Yassin dan Anwar, disifatkan sebagai pemimpin yang mampu menerajui negara ini.

Musa ketika menggariskan nama terbabit berkata, tiga pemimpin itu dilihat memiliki kualiti, daya tahan serta karisma, dalam memimpin negara mengharungi cabaran kini.–AlHijrah Online


MEDAC DAN JAKIM JALIN KERJASAMA, PACU EKONOMI KOPERASI KARIAH MASJID

KUALA LUMPUR: Kementerian Pembangunan Usahawan dan Koperasi (MEDAC) dan Jabatan Kemajuan Islam Malaysia (JAKIM) menjalinkan kerjasama strategik untuk meningkatkan aktiviti ekonomi ummah melalui usahawan dan koperasi.

Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar berkata, pihaknya percaya koperasi kariah masjid mempunyai potensi besar untuk mewujudkan peluang pekerjaan yang seterusnya akan meningkatkan ekonomi umat Islam di negara ini.

Berdasarkan rekod pendaftaran Suruhanjaya Koperasi Malaysia (SKM) sehingga Disember 2019, terdapat 446 buah koperasi kariah masjid yang didaftarkan dengan keahlian 30,515 orang anggota koperasi.

“Menurut rekod pada tahun 2019, koperasi kariah masjid telah mencatatkan pendapatan berjumlah RM15.37 juta walaupun mempunyai jumlah keanggotaan yang tinggi iaitu seramai 30,515 orang. Ini menunjukkan gerakan koperasi kariah masjid mempunyai potensi yang besar untuk dimajukan.

“Koperasi kariah masjid yang tidak aktif dan dorman perlu dibantu untuk dipulihkan dan diperkenalkan kepada aktiviti perniagaan yang berpotensi bagi memacu keyakinan kariah di samping menyumbang kepada pendapatan,” kata Wan Junaidi dalam kenyataan yang dikeluarkan hari ini.

Jelas Wan Junaidi, usaha memartabatkan ekonomi ummah melalui koperasi kariah masjid ini selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, agar koperasi masjid dan surau ditambah lagi untuk meningkatkan ekonomi dan kesejahteraan ummah.

MEDAC mencadangkan empat jalinan kerjasama yang boleh diterokai bersama JAKIM merangkumi perluasan penubuhan koperasi masjid ke seluruh negara dalam meningkatkan kualiti kehidupan kariah masjid selain menambah nilai komersil ke atas produk usahawan dan koperasi melalui pensijilan halal.

Dua lagi jalinan kerjasama yang dicadang ialah memajukan tanah-tanah waqaf di seluruh negara untuk kemaslahatan ummah dan menambah nilai program usahawan asnaf. — AlHijrah Online


KEPUTUSAN SPM KURANG MEMUASKAN, IBU BAPA DIHARAP TIDAK BERI TEKANAN KEPADA ANAK

ALOR SETAR: Ibu bapa diharap tidak terus memberi tekanan kepada anak-anak sekiranya mereka memperoleh keputusan peperiksaan Sijil Pelajaran Malaysia (SPM) 2021 yang kurang memuaskan.

Menteri Besar Kedah Datuk Seri Muhammad Sanusi Md Nor berkata sebaliknya ibu bapa perlu memberi kata-kata semangat dan dorongan kepada anak-anak supaya mereka cemerlang pada masa hadapan.

“Pelajar yang mendapat keputusan cemerlang, teruskan kecemerlangan dengan penuh tawaduk manakala bagi mereka yang tidak memperoleh keputusan yang diidam-idamkan, redalah bahawa ini bukan pengakhiran dalam kehidupan anda.

“Sentiasalah beringat bahawa ini bukan kemuncak dalam kehidupan tetapi baru permulaan dan teruskanlah kerja keras untuk mencatat pencapaian yang lebih gemilang pada masa akan datang,” menurutnya dalam kenyataan hari ini.

Beliau berkata perjalanan hidup anak-anak itu masih panjang dan terdapat lebih banyak peluang untuk menjadikan mereka seorang insan yang berjaya di dunia serta akhirat.

“Jangan sesekali berputus asa dan jadikan ia sebagai titik perubahan untuk menjadi seorang yang lebih bermotivasi seterusnya menjadi insan yang berjaya dalam segenap aspek kehidupan.

“Apa yang penting bagi saya ialah kemenjadian bagi diri mereka dalam meniti usia remaja secara sihat, mempunyai sahsiah peribadi mulia, kekuatan akal dan mental yang sihat, jati diri yang mantap serta jangan sesekali lalai dari solat,” katanya.

Muhammad Sanusi berkata pelajar SPM 2021 adalah istimewa kerana mereka bukan sahaja merupakan kohort pertama Kurikulum Standard Sekolah Menengah (KSSM) tetapi juga kumpulan yang benar-benar diuji dengan pembelajaran dalam suasana pandemik hampir sepenuhnya.

“Kepada anak-anak semua, saya berpesan supaya kuasailah ilmu rentas disiplin. Persaingan untuk hidup kini semakin sengit, cabaran kian hebat jadi tiada tempat untuk mereka yang berputus asa,” katanya.

Di Kedah, seramai 383 iaitu 1.52 peratus calon sekolah kerajaan berjaya memperoleh gred A (cemerlang) bagi semua mata pelajaran yang diduduki dalam peperiksaan SPM tahun lepas manakala sejumlah 10 calon mendapat gred A+ (cemerlang tertinggi) dalam kesemua mata pelajaran.

Pengarah Pendidikan negeri Rozaini Ahmad pula berkata pencapaian keseluruhan calon SPM 2021 berdasarkan (Gred Purata) GP negeri ialah 5.14 dan Sekolah Menengah Kebangsaan Sultanah Asma, Alor Setar merekodkan pencapaian terbaik dengan GP 2.00.–AlHijrah Online


Mantan pemimpin Islam Mesir meninggal ketika perbicaraan mahkamah

KAHERAH, 18 Jun – Mantan Presiden Mesir, Mohammed Morsi
meninggal dunia ketika perbicaraan di mahkamah semalam.

Menurut laporan media tempatan, Morsi, 67, rebah selepas
penutup sesi perbicaraan di mahkamah dan segera dikejarkan ke hospital sebelum
disahkan meninggal dunia sejurus selepas itu.

Morsi adalah Presiden Mesir pertama yang dipilih secara
demokratik dan hanya sempat memegang kuasa lebih setahun pada 2011 sebelum
pihak tentera melakukan kudeta pada Julai 2013.

Setelah itu, organisasi yang dianggotai beliau, Ikhwanul
Muslimin telah diharamkan di Mesir.

Pada 2018, tiga ahli Parlimen British memberitahu, bahawa
Morsi dikurung bersendirian selama 23 jam sehari, dan hanya dibenarkan bersenam
selama satu jam.

Menurut mereka, cara Morsi dikurung boleh diklasifikasikan
sebagai penyeksaan yang juga boleh menyebabkan kematian.

Morsi yang mempunyai masalah kesihatan termasuk kencing manis
dan penyakit hati serta buah pinggang dilaporkan tidak menerima rawatan
perubatan yang diperlukan.

Pemimpin Islam itu hidup dalam penjara selepas digulingkan
dan berdepan beberapa pendakwaan termasuk dituduh sebagai pengintip untuk Iran,
Qatar dan kumpulan militan seperti Hamas di Semenanjung Gaza. Beliau juga
didakwa di bawah akta pengganas.

Dalam pada itu, Presiden Turki, Recep Tayyip Erdogan, yang
menyokong kuat beliau semasa Allahyarham mengetuai Mesir, menyampaikan ucapan
takziah kepada keluarga Morsi dan menggelarnya sebagai seorang syahid.


TIADA AIR DAN KIT KEBERSIHAN HAID, WANITA GAZA TERPAKSA GUNA PIL PENANGGUHAN HAID

GAZA: Ketiadaan akses kepada air bersih dan kit kebersihan haid seperti tuala wanita dan tampon, memaksa wanita Gaza mengambil pil penangguhan haid yang mungkin memberi kesan sampingan negatif kepada mereka.

Memetik laporan Al Jazeera, tuala wanita diperlukan ramai dan sukar didapati, justeru pil penangguhan haid lebih banyak tersedia di sesetengah farmasi kerana ia tidak biasa digunakan.

Ruba Seif, 35, yang tinggal di kem perlindungan bersama keluarga berkata, walaupun tahu akan kesan sampingannya, tetapi tiada apa yang lebih bahaya daripada peluru berpandu, kemusnahan dan kematian di sekellingnya.

“Tiada privasi, bilik mandi tidak mempunyai air, dan kami tidak boleh keluar dengan mudah untuk mencari apa yang kami perlukan.

“Saya tidak dapat menahan kesakitan senggugut dan ketakutan yang berterusan yang kami alami, kurang tidur, dan kesejukan kerana tidak ada selimut yang mencukupi,” ujar Ruba yang meminta abangnya mencari pil penangguhan haid di beberapa farmasi.

Sementara itu, Samira al-Saadi yang berpindah bersama keluarganya di sebuah sekolah di barat Khan Younis berharap dia dapat membantu anak perempuannya berusia 15 tahun yang mendapat haid pertamanya beberapa bulan lalu.

Katanya, dia bimbang untuk memberi pil penangguhan haid untuk anak perempuannya kerana khuatir ia akan menjejaskan kesihatan anaknya.

“Dia (anak perempuan) tidak faham mengapa dia perlu melalui semua ini dan menguruskan haidnya di tempat perlindungan yang sesak.

“Dia memerlukan tuala wanita dan air untuk mencuci, tetapi keperluan asas ini tidak tersedia. Saya cuba membantunya, tetapi apa yang dia perlukan tidak ada,” kata wanita berusia 55 tahun itu.

Menurut Dr Walid Abu Hatab, Perunding Perubatan Obstetrik dan Ginekologi di Kompleks Perubatan Nasser di bandar selatan Khan Younis, pil itu mempunyai kesan sampingan seperti pendarahan yang tidak teratur, loya, perubahan pada kitaran haid, pening dan perubahan mood.

Farmasi dan kedai menghadapi kekurangan bekalan akibat kemasukan bantuan yang dihadkan oleh Israel di sempadan Rafah.Selain itu, pengeboman Israel ke atas jalan-jalan utama di Semenanjung Gaza telah menyebabkan pengangkutan produk dari perubatan gudang ke farmasi adalah satu tugas yang sukar. –AlHijrah Online


LELAKI SOLAT DI TENGAH JALAN RAYA LARI DARI HOSPITAL

KUALA LUMPUR: Tindakan seorang lelaki menunaikan solat di tengah jalan raya sehingga menyebabkan kesesakan lalu lintas di Jalan Ipoh, berhampiran sebuah stesen minyak di Taman City petang semalam, merupakan pesakit psikiatri.

Lelaki warga tempatan berusia 30 tahun itu didapati melarikan diri daripada wad untuk tidak menerima rawatan pesakit psikiatri di Hospital Selayang.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Salleh berkata, pihaknya telah menghubungi pengurusan Hospital Selayang untuk menghantar ambulans ke lokasi kejadian dan membawa lelaki tersebut untuk rawatan selanjutnya.

Menurutnya, anggota JSPT yang bertugas pada awalnya telah membuat rondaan selepas menerima maklumat berkenaan kesesakan jalan raya di lokasi kejadian.

“Sampai ke tempat kejadian mendapati seorang lelaki sedang berdiri di tengah jalan sambil melaungkan azan dan bersolat.

“Anggota bertindak memujuk lelaki tersebut dan membawanya ke Stesen Minyak Shell berhampiran untuk tujuan menenangkannya,” katanya.

Sarifudin mengulas, lelaki tersebut juga memakai gelang putih yang menyerupai gelang hospital.

Semalam, tular di media sosial sebuah video memaparkan seorang lelaki sedang solat di atas jalan raya dengan tidak menghiraukan keadaan sekeliling sambil dipantau anggota-anggota polis trafik.–AlHijrah Online


APLIKASI HIJRAH DIRI DIGANTUNG AKIBAT SERANGAN SIBER

KUALA LUMPUR: Aplikasi Hijrah Diri yang dibangunkan oleh Jabatan Kemajuan Islam Malaysia (JAKIM) telah digantung akibat maklum balas negatif yang diterima terhadap platform berkenaan.

Aplikasi hasil inisiatif JAKIM bersama Yayasan Ihtimam Malaysia itu diwujudkan bertujuan untuk membantu golongan lesbian, gay, biseksual dan transgender (LGBT) kembali kepada fitrah.

Bagaimanapun, aplikasi itu dilapor menerima serangan siber yang dipercayai dilakukan oleh pihak yang tidak bersetuju dengan kewujudannya.

Perkara itu dimaklumkan oleh Rafiq Sharman Khamis, Pengasas Raxbit iaitu syarikat pembangun aplikasi Hijrah Diri.

Ujarnya, akibat ‘serangan’ itu, Hijrah Diri digantung oleh pihak Google Play Store kerana didakwa telah melanggar polisi.

“Insyaallah, kami akan lawan balik. Terima kasih atas sokongan yang berterusan dari rakan-rakan yang menyokong perjuangan ini,” katanya dalam hantaran di Facebook hari ini.

Sementara itu Naib Presiden Ikatan Pengamal Perubatan dan Kesihatan Muslim Malaysia (I-Medik), Profesor Madya Dr Rafidah Hanim Mokhtar berkata, penggantungan aplikasi tersebut menidakkan hak beragama golongan LGBT Muslim yang ingin menyelesaikan polemik diri masing-masing.

“Jika mereka bertaubat dan berubah, itu adalah hak mereka, hak beragama.

“Aplikasi itu juga satu bentuk dakwah yang memberi pilihan, tidak dipaksakan ke atas sesiapa,” katanya dalam hantaran di Facebook hari ini.

Hijrah Diri yang baru dilancarkan pada 9 Mac lalu mengandungi wirid al-ma’thurat, doa dan zikir terpilih yang warid daripada Nabi Muhammad SAW serta kertas kerja berkaitan isu LGBT menurut perspektif Islam serta tazkirah dalam bentuk audio.

Selain itu, ia turut mengandungi kisah penghijrahan individu yang meninggalkan perlakuan homoseksual. –AlHijrah Online


POLIS AMBIL KETERANGAN INDIVIDU BERHUBUNG KEKECOHAN DI PASAR RAJA BOT, CHOW KIT

KUALA LUMPUR: Polis memanggil beberapa individu bagi memberi keterangan berhubung video tular kekecohan di Pasar Raja Bot, Chow Kit, di sini semalam.

Ketua Polis Daerah Dang Wangi ACP Noor Dellhan Yahya berkata, pihaknya telah mengesan video tersebut yang dipercayai dimuat naik di aplikasi TikTok.

“Bahagian Siasatan Jenayah Ibu Pejabat Polis Daerah Dang Wangi, Kuala Lumpur telah membuka kertas siasatan melibatkan video kekecohan tersebut.

“Siasatan dijalankan di bawah Seksyen 323 Kanun Keseksaan,” katanya dalam kenyataan hari ini.

Katanya, siasatan sedang berjalan dan akan dilengkapkan sebelum dirujuk kepada Timbalan Pendakwa Raya bagi arahan lanjut.

“Orang ramai dinasihatkan agar tidak terlibat dalam sebarang aktiviti yang menyalahi undang-undang,” katanya.—AlHijrah Online

Tular sebuah video memaparkan kekecohan di dalam sebuah pasar raya dan di perkarangan pasar raya terbabit membabitkan beberapa individu memakai ves dipercayai dari sebuah persatuan peniaga serta peniaga gerai di kawasan itu.–AlHijrah Online


BANJIR KILAT: 200 RUMAH DI KAMPUNG JOHAN SETIA, KLANG TERJEJAS

SHAH ALAM: Kira-kira 200 rumah di Kampung Johan Setia, Klang terjejas akibat kejadian banjir kilat sekitar pukul 6 petang ini.

Pengarah Jabatan Bomba dan Penyelamat Selangor Norazam Khamis berkata berdasarkan laporan awal, paras air di beberapa tempat di kawasan berkenaan mencecah sehingga lebih setengah meter susulan hujan lebat pada sebelah petangnya, namun beberapa jam kemudian paras air semakin beransur surut.

Bagaimanapun menurutnya operasi pemindahan mangsa masih diteruskan dengan seramai 30 mangsa dari lapan buah rumah telah dipindahkan ke Pusat Pemindahan Sementara (PPS) di Sekolah Kebangsaan Johan Setia.

“Ketika ini paras air banjir di kawasan itu semakin surut, dalam suasana hujan renyai,” katanya dalam kenyataan malam ini.

Beliau berkata selain bomba, operasi itu turut melibatkan polis, bomba sukarela, Kementerian Kesihatan, Pejabat Daerah Klang dan Angkatan Pertahanan Awam.–AlHijrah Online


TIGA SAHABAT MAUT, MOTOSIKAL BERTEMBUNG KERETA

DUNGUN: Tiga rakan karib maut selepas motosikal dinaiki mereka bertembung dengan sebuah kereta yang dipercayai gagal memotong sebuah kenderaan lain di Kilometer (KM) 80 Jalan Jerangau-Jabor di Bukit Besi dekat sini, semalam.

Ketua Polis Daerah Dungun Supt Baharudin Abdullah berkata Muhammad Hafiqzie Mohd Zukri, Muhammad Salman Faris Samsu dan Muhammad Faris Haikal Mohd Faizal, kesemuanya berumur 14 tahun maut di tempat kejadian akibat kecederaan parah di kepala.

Baharudin berkata polis menerima maklumat mengenai kemalangan tersebut pada pukul 9.25 malam dan siasatan awal mendapati kemalangan berlaku setelah sebuah Proton Iswara dari arah Jabor menghala ke Jerangau masuk ke laluan bertentangan untuk memotong sebuah kenderaan lain, namun telah bertembung dengan motosikal Honda EX5 yang dinaiki ketiga-tiga mangsa.

“Akibat kemalangan tersebut, penunggang iaitu Muhammad Faris Haikal dan dua lagi rakannya yang membonceng motosikal berkenaan, maut di tempat kejadian. Mereka difahamkan dalam perjalanan untuk ke kedai makan.

“Pemandu Proton Iswara iaitu seorang lelaki berumur 50 tahun dan penumpang hadapan, seorang wanita berumur 45 tahun serta dua kanak-kanak lelaki berumur enam dan tujuh tahun yang duduk di bahagian penumpang belakang mengalami kecederaan. Mereka kini dirawat di Hospital Dungun,” katanya ketika dihubungi awal pagi tadi.

Menurut Baharudin mayat ketiga-tiga pelajar Sekolah Menengah Kebangsaan (SMK) Bukit Besi itu telah dibawa ke Unit Forensik Hospital Dungun untuk tindakan lanjut.

Sementara itu, nenek Muhammad Faris Haikal, Nolida Ismail, 51, ketika ditemui di perkarangan Unit Forensik Hospital Dungun di sini, awal pagi ini berkata beliau menerima maklumat mengenai tragedi yang menimpa cucu kesayangannya itu melalui panggilan telefon daripada anak perempuanya yang tinggal di Kuala Terengganu.

“Ketika anak makcik iaitu ibu saudara Faris (Muhammad Faris Haikal) telefon memberitahu ada maklumat yang tular di kumpulan WhatsApp mengenai kemalangan membabitkan tiga ‘budak’ lelaki yang menaiki motosikal EX5 berwarna merah di situ (Bukit Besi). Makcik terus rasa tidak sedap hati kerana Faris baru sahaja keluar menunggang motosikal makcik yang juga jenis EX5 merah. Lagipun mereka bertiga memang selalu bersama ke mana-mana sahaja.

“Jadi makcik terus hubungi telefon bimbit Faris namun, panggilan tidak dijawab. Makcik pun semakin tidak sedap hati dan bergegas ke lokasi yang dimaklumkan. Apabila sampai makcik lihat motosikal makcik berada di situ dan mayat cucu serta rakan-rakannya telah diusung masuk ke dalam kenderaan polis,” katanya.

Nolida berkata beliau berasa sangat sedih kerana telah menjaga Muhammad Faris Haikal yang merupakan anak bongsu daripada 10 beradik, sejak lahir memandangkan kedua-dua ibu bapa remaja berkenaan telah berpisah dan bekerja di luar Terengganu.–AlHijrah Online


SEKATAN JALAN RAYA DI SEMUA TOL MENJELANG AIDILFITRI

KUALA LUMPUR: Sekatan jalan raya di plaza tol akan diadakan bagi menyekat pergerakan rentas negeri menjelang sambutan Aidilfitri.

Menteri Kanan (Keselamatan), Datuk Seri Ismail Sabri Yaakob berkata, mereka yang ingkar boleh dikenakan tindakan di bawah Akta Pencegahan dan Pengawalan Penyakit. — AlHijrah Online


PEKERJA KONTRAK MAUT DIHEMPAP DINDING BATU

SEREMBAN: Seorang pekerja kontrak maut akibat dihempap dinding batu ketika sedang melakukan kerja-kerja pengubahsuaian bangunan di ladang kelapa sawit Jemima & Sungai Sendayan Estate Sdn Bhd, Springhill Port Dickson, petang ini.

Ketua Operasi Balai Bomba dan Penyelamat Port Dickson Mohamad Rosman Md Nor berkata pihaknya bergegas ke lokasi kejadian pada pukul 3.55 petang sebaik menerima panggilan kecemasan daripada orang awam.

“Pekerja kontrak itu sedang memecahkan dinding dan kerja-kerja itu juga hampir siap, namun dia tidak sempat melarikan diri, lalu kakinya terhempap runtuhan dinding. Pasukan kami membantu mengeluarkannya daripada runtuhan,” katanya ketika dihubungi.

Katanya lelaki berusia 53 tahun berstatus pemastautin tetap itu disahkan meninggal di tempat kejadian oleh pegawai perubatan Kementerian Kesihatan (KKM), dan mayatnya diserahkan kepada polis untuk tindakan lanjut.–AlHijrah Online


Malaysia tetap tolak hubungan diplomatik dengan Israel: Mujahid

KUALA LUMPUR – Malaysia tidak berganjak dengan pendirian
menolak dan mengutuk sebarang kekejaman rejim Israel terhadap Palestin, kata
Menteri di Jabatan Perdana Menteri Datuk Seri Dr Mujahid Yusof Rawa.

Beliau berkata pendirian itu juga harus dizahirkan oleh
seluruh rakyat Malaysia bagi menunjukkan solidariti dan bersama berjuang
mengutuk keganasan dan penindasan ke atas umat Islam di bumi Gaza itu.

“Program bacaan Yasin atau Yaasin4Aqsa yang dilancarkan hari
ini merupakan simbol kebersamaan dan solidariti umat Islam di negara ini
terhadap penderitaan rakyat di Palestin.”

“Benda ringkas baca Yasin, tapi ianya dibaca dengan penuh penghayatan dan mesej menunjukkan bahawa Malaysia prihatin mendoakan keselamatan dan bersama-sama dengan perjuangan rakyat Palestin,” katanya selepas melancarkan program Yaasin4Aqsa di Masjid Negara di sini malam kelmarin.

Terdahulu, 1,500 orang yang hadir di masjid itu bersama-sama
menunaikan solat Maghrib dan Isyak secara berjamaah diikuti solat sunat Hajat
dan bacaan Yasin.

Turut hadir antaranya Presiden Majlis Perundingan Pertubuhan
Islam Malaysia (MAPIM) Mohd Azmi Abdul Hamid dan Duta Palestin ke Malaysia,
Walid Abu Ali serta beberapa lagi duta negara Islam yang lain.

Mujahid turut menegaskan bahawa Malaysia tidak akan memberi
sebarang peluang hubungan diplomatik dengan negara terbabit dan menyeru agar
Yaasin4Aqsa akan dibuat secara berterusan di seluruh negara.

“Kita harap majlis Yaasin4Aqsa di seluruh negara berterusan
bagi mengingatkan semua bahawa isu Palestin ini belum selesai,” katanya.

Israel sejak beberapa hari lepas melancarkan serangan ke atas
Gaza dan menambah jumlah tentera mereka di kawasan sempadan pada Isnin lalu
yang didakwa sebagai tindak balas pelancaran roket oleh Hamas.

Israel merampas Gaza pada 1967 secara haram sebelum menarik
semula tentera mereka pada 2005 dan sejak itu wilayah itu terus bergolak.

Dalam pada itu, Mohd Azmi berkata MAPIM telah menerbit dan
mencetak satu juta naskah Yasin berjudul Surah Yasin dan Kebangkitan Ummah yang
akan diedarkan di seluruh negara.

Sebanyak 100,000 naskhah diedarkan sehingga kini dan
disasarkan bermula Ramadan sehingga akhir tahun nanti semua naskhah habis
diedar serta dapat mengumpul dana untuk Tabung Al-Aqsa, katanya.


JPA TUBUH PASUKAN KHAS KAJI PELAKSANAAN WAKTU BEKERJA EMPAT HARI SEMINGGU

KUALA LUMPUR: Jabatan Perkhidmatan Awam (JPA) menubuhkan satu pasukan khas yang akan mengkaji pelaksanaan waktu bekerja empat hari dalam seminggu, kata Ketua Pengarah Perkhidmatan Awam Datuk Seri Mohd Shafiq Abdullah.

Beliau berkata tindakan itu dibuat kerana terdapat tuntutan daripada beberapa pihak yang inginkan kerajaan melihat perkara berkenaan dengan lebih terperinci.

“Jadi kita telah tubuhkan satu pasukan khas untuk melihat bagi pihak kerajaan berhubung sektor mana serta jumlah waktu minimum dan maksimum bekerja selaras dengan Akta Pekerja 1955 sebelum sebarang keputusan diambil,” katanya kepada pemberita selepas melancarkan Modul Integriti Penguat Kuasa (MIP) di Institut Integriti Malaysia (IIM) di sini, hari ini.

Mengulas lanjut, Mohd Shafiq berkata untuk melaksanakan waktu bekerja empat hari seminggu itu, banyak perkara perlu diperhalusi kerana bidang pekerjaan yang ada sekarang ini sudah pelbagai selain jumlah hari bekerja dan masa rehat yang perlu diteliti.

“Dahulu beberapa negara di Eropah juga pernah melaksanakan cuti empat hari seminggu ini tetapi mengikut bidang kerja yang tertentu sahaja,” katanya sambil menegaskan kajian itu tidak akan mengambil masa yang lama.

Isu terbabit mula menjadi perhatian masyarakat apabila pada awal bulan ini sebanyak 70 syarikat melibatkan 3,000 pekerja di United Kingdom melaksanakan sistem bekerja empat hari seminggu namun masih menerima gaji penuh untuk sebulan.

Berhubung MIP, Mohd Shafiq berkata ia adalah usaha untuk meningkatkan kefahaman, penghayatan dan pembudayaan pegawai penguat kuasa di negara ini mengenai integriti.

“Ia juga menjadi medium penyumbang dalam memantapkan penerapan dan pengamalan nilai-nilai murni integriti dan tadbir urus yang baik dalam jentera pentadbiran kerajaan,” katanya.

MIP yang dilancarkan hari ini merangkumi tiga sub modul iaitu Integriti Cerminan Diri dan Organisasi; Membetulkan Yang Biasa, Membiasakan Yang Betul; dan Menginstitusikan Integriti.

Turut hadir pada majlis pelancaran itu adalah Ketua Pegawai Eksekutif IIM Datuk Wan Suraya Wan Mohd Radzi dan Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia Datuk Seri Norazlan Mohd Razali.–AlHijrah Online


RUNTUHAN BATU: MAYAT PEKERJA KUARI BERJAYA DIKELUARKAN

IPOH: Mayat pekerja yang terperangkap dalam kejadian runtuhan batu di sebuah tapak kuari di Keramat Pulai, Simpang Pulai di sini hari ini berjaya dikeluarkan pada 2.36 petang, kata Pengarah Jabatan Bomba dan Penyelamat Malaysia (JBPM) Perak Sayani Saidon.

Sayani berkata jasad mangsa Sohail Sajjad, 36, yang merupakan warga Pakistan berjaya dikeluarkan dalam keadaan sempurna meskipun terdahulu tangan mangsa tersangkut di bawah jentera.

Beliau berkata pihaknya menerima panggilan pada 10.56 pagi dan setibanya di lokasi didapati keadaan ketika itu masih tidak selamat kerana terdapat runtuhan kecil sebelum meneruskan kerja penyelamatan sesudah keadaan kembali stabil.

“Kami berjaya alihkan batu-batu tersebut, tetapi keadaan kembali tak stabil, kami terpaksa menghentikan proses mengeluarkan mangsa pada masa itu, sebelum usaha memecahkan batu-batu yang menimpa tangan mangsa berjaya dilakukan apabila keadaan kembali stabil dan berjaya menarik keluar mangsa kira-kira 2.36 petang,” katanya pada sidang media di sini hari ini.

Sayani berkata jasad mangsa telah dihantar ke Hospital Raja Permaisuri Bainun, selain memaklumkan operasi hari ini melibatkan kira-kira 20 anggota terdiri daripada bomba, polis, Kementerian Kesihatan serta Jabatan Mineral dan Geosains (JMG).

Sayani berkata beliau difahamkan sebelum kejadian, mangsa bersama dua rakannya yang juga warga Pakistan sedang menggunakan jentera berkenaan bagi mengalihkan batu-batuan di lokasi berkenaan.

“Dimaklumkan ada runtuhan kecil dan mereka telah diarahkan meninggalkan kawasan tersebut. Mangsa bersama dua kawannya telah keluar, cuma mangsa ini berpatah balik kerana dikatakan ada barang dia yang tertinggal di situ.

“Dalam cubaan dia mengambil (barang) itulah yang runtuhan itu berlaku dan mangsa dalam usaha cuba menyelamatkan dirinya, berlindung di bawah mesin pengorek itu. Kami jumpa mangsa pun tadi memang masih di bawah mesin pengorek yang tertimbun dengan batu-batuan dan tangannya juga terlekat pada celah mesin itu,” katanya.

Terdahulu, Ketua Polis Daerah Ipoh ACP Yahaya Hassan berkata pihaknya menerima maklumat kejadian itu daripada orang awam pada 10.50 pagi serta dengan kerjasama JBPM termasuk agensi berkaitan telah melancarkan operasi mencari dan menyelamat (SAR) mangsa yang dikatakan tertimbus dalam runtuhan itu. — AlHijrah Online.


ENAM BUAH KILANG PERABOT TERBAKAR

SHAH ALAM: Sebanyak enam buah kilang pembuatan perabot di Kampung Baru Sungai Buloh, di sini, musnah dalam kebakaran, petang tadi.

Pengarah Jabatan Bomba dan Penyelamat Malaysia (JBPM) Selangor Wan Md Razali Wan Ismail berkata, pihaknya menerima laporan berhubung kejadian kira-kira jam 4.48 petang sebelum mengerahkan anggota dan jenteranya ke lokasi kejadian.

“Kebakaran membabitkan enam premis di kilang pembuatan perabot.

“Pemadaman sedang dijalankan oleh pihak bomba dan setakat ini tiada kemalangan jiwa dilaporkan,” katanya dalam satu kenyataan hari ini.—AlHijrah Online


KANAK-KANAK TIGA TAHUN MAUT DIREMPUH SEMASA MAIN SKUTER

JOHOR BAHRU: Seorang kanak-kanak lelaki berusia tiga tahun maut akibat dilanggar kenderaan pacuan empat roda semasa bermain skuter, dalam kejadian di sebuah kawasan kediaman mewah di sini, Jumaat lalu.

Ketua Polis Daerah Johor Bahru Selatan, ACP Raub Selamat berkata, pihaknya mengesahkan kejadian tersebut selepas menerima laporan berhubung kejadian.

“Pemandu kenderaan pacuan empat roda berkenaan yang berusia 32 tahun sedang disiasat mengikut Seksyen 41(1) Akta Pengangkutan Jalan 1987,” katanya seperti dilapor media.

Jika disabit kesalahan, suspek boleh dikenakan denda antara RM20,000 hingga RM50,000, dan hukuman penjara antara lima hingga 10 tahun, katanya.

Terdahulu, tular video memaparkan kemalangan melibatkan kanak-kanak yang sedang bermain skuter dilihat berhenti di kawasan persimpangan, sebelum sebuah pacuan empat roda berwarna hitam terus merempuhnya.

Kanak-kanak tersebut dipercayai maut di lokasi kejadian manakala pemandu kenderaan pula dipercayai tidak mengalami sebarang kecederaan.—AlHijrah Online


SRI MUDA BANJIR LAGI

SHAH ALAM: Hujan lebat petang tadi menyebabkan beberapa kawasan di sekitar Taman Sri Muda dilanda banjir kilat.

Pengarah Bomba Selangor Norazam Khamis berkata, Jabatan Bomba dan Penyelamat Malaysia (JBPM) telah menggerakkan beberapa aset termasuk bot ke kawasan tersebut.

Berdasarkan laman web Info Awam Jabatan Pengairan dan Saliran Banjir, dua sungai di Selangor telah mencapai tahap “berbahaya” iaitu Sungai Raya, Batu 9 dan Sungai Balak, Kampung Baru Balakong yang berada di bawah daerah Hulu Langat.

Sementara itu Menteri Besar Selangor Datuk Seri Amirudin Shari memaklumkan bahawa pintu air telah dibuka bagi mempercepatkan proses air surut.

“Kerajaan Negeri memantau rapat situasi terkini berhubung paras air di beberapa sungai utama serta kadar taburan hujan semasa di Selangor.

“Semua agensi berkaitan telah dalam keadaan bersiap sedia,” katanya menerusi ciapan di Twitter beliau, hari ini.—AlHijrah Online


SOP UMRAH DAN HAJI: KERAJAAN TUNGGU PENJELASAN ARAB SAUDI

ALOR SETAR: Kerajaan akan mendapatkan penjelasan lanjut mengenai prosedur operasi standard (SOP) yang ditetapkan Arab Saudi untuk ibadah umrah dan haji.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, persediaan untuk menghantar jemaah haji dan umrah Malaysia ke Tanah Suci itu akan berpandukan SOP yang telah dijelaskan Arab Saudi.

Katanya beliau sendiri akan ke Arab Saudi bagi membincangkan SOP antara kedua-dua negara.

“Insya-Allah saya sendiri akan pergi dalam seminggu dua lagi ke sana dan untuk melihat SOP.

“Ulasan panjang lebar akan kami beri selepas daripada itu,” katanya selepas menghadiri Majlis Lawatan Mahabbah dan Pelancaran Dana Wajar Yayasan Islam Negeri Kedah di Institut Al-quran Darul Aman (Iqdar) di Alor Setar, hari ini.

Zulkifli sebelum ini dilaporkan berkata SOP ibadah haji Malaysia akan dikemas kini dari semasa ke semasa bagi memastikan ia memenuhi syarat Arab Saudi.

SOP berkenaan perlu diserahkan kepada kerajaan Arab Saudi untuk diteliti dan mendapat pengesahan bagi mengelak jemaah haji Malaysia dihalang daripada mengerjakan ibadah itu pada tahun ini.

Ketika ditanya mengenai suntikan vaksin kepada jemaah, beliau berkata pihaknya akan bekerjasama dengan Kementerian Sains, Teknologi dan Inovasi dan Kementerian Kesihatan Malaysia untuk menentukan garis panduan bersesuaian.

Bagaimanapun katanya, ia hanya akan dibuat selepas pihaknya mendapat keputusan dan syarat-syarat yang ditetapkan oleh kerajaan Arab Saudi terlebih dahulu.

Menteri Kesihatan Arab Saudi, Dr Tawfiq Al-Rabiah, sebelum ini dilaporkan berkata antara syarat utama kemasukan jemaah haji pada Julai depan ialah wajib mendapatkan suntikan vaksin COVID-19. – AlHijrah Online


SUAMI BUNUH PENSYARAH DIDAKWA, TIADA PENGAKUAN DIREKODKAN

SEPANG: Suspek utama kes bunuh seorang pensyarah Universiti Islam Antarabangsa Malaysia (UIAM) yang juga merupakan suami mangsa didakwa di Mahkamah Majistret Sepang, hari ini.

Tertuduh Mohd Hairil Izzuan A Samad, 41, mengangguk faham selepas pertuduhan dibacakan terhadapnya di hadapan Majistret Ayuni Izzaty Sulaiman.

Bagaimanapun tiada pengakuan direkodkan tertuduh.

Mohd Hairil Izzuan didakwa mengikut Seksyen 302 Kanun Keseksaan yang membawa hukuman mati jika sabit kesalahan.

Mahkamah menetapkan 14 September depan sebagai tarikh sebutan semula kes.

Media sebelum ini melaporakn suspek tidak dapat menerima hakikat isterinya memfailkan pengesahan cerai hingga menyebabkan tertuduh membunuh wanita itu dengan menjerut leher mangsa menggunakan tudung.

Suspek dipercayai melakukan perbuatan kejam itu di Taman Mas, Putra Perdana di Sepang sebelum meninggalkan mayat mangsa berhampiran sebuah tasik di pinggiran Cyberjaya pada 30 Julai 2020.

Tertuduh kemudian berpura-pura mencari isterinya itu bersama anak perempuan mereka berusia 14 tahun sebelum menghubungi talian kecemasan 999 mendakwa menemui mangsa dalam keadaan tidak sedarkan diri. — AlHijrah Online


KURSUS ASAS HAJI 1444H SECARA BERSEMUKA BERMULA 25 NOV

KUALA LUMPUR: Kursus Asas Haji 1444H akan bermula pada 25 Nov ini secara bersemuka di 218 masjid terpilih seluruh negara, menurut Lembaga Tabung Haji (TH).

TH menerusi kenyataan hari ini memaklumkan pihaknya juga merancang menganjurkan Kursus Intensif Haji pada Februari depan dan seterusnya Kursus Perdana Haji pada Syawal sebelum bakal haji berangkat ke Tanah Suci.

Kursus Asas Haji 1443H/2022 sebelum ini menggunakan platform Youtube Live kerana penularan COVID-19.

Sementara itu, sebagai persediaan bagi musim haji 1444H, TH telah mengadakan Muzakarah Haji Peringkat Kebangsaan (MHPK) kali ke-39 bermula semalam sehingga esok di Movenpick Hotel and Convention Centre KLIA, Sepang.

“Bertemakan ‘Akidah Sejahtera Asas Kemabruran Haji’, MHPK yang dirasmikan Pengerusi TH Tan Sri Azman Mokhtar hari ini bertujuan membincangkan isu berkaitan bimbingan serta hukum-hakam ibadat haji yang timbul semasa musim haji 1443H,” menurut kenyataan itu.

Muzakarah tersebut juga bertujuan mencari penyelesaian terbaik berkaitan ibadat haji, umrah dan ziarah selain memberi peluang kepada para Pengkursus Ibadat Haji Tanah Air (PEKTA) dan ilmuan agama seluruh negara berkumpul serta berkongsi ilmu dan pengalaman menetapkan keseragaman hukum-hakam.

Penganjuran MHPK juga diharap dapat meningkatkan keberkesanan bimbingan ibadat haji kepada bakal-bakal haji termasuk menambah baik modul kursus haji serta penerbitan yang dihasilkan demi kepentingan umat Islam Malaysia semasa melaksanakan ibadat di tanah suci.

“Semua resolusi daripada muzakarah itu diharap benar-benar difahami oleh para PEKTA dan seterusnya disampaikan kepada semua bakal haji dengan semasa kursus-kursus haji di tanah air,” menurut TH.

Selain itu, ia juga dapat menyelaraskan kefahaman bersama ahli Jawatankuasa Penasihat Ibadat Haji bagi persediaan untuk penyampaian lebih berkesan kepada bakal-bakal haji dan umat Islam mengenai konsep serta pengertian istito’ah secara mudah dan berterusan.

Tahun ini, hanya 14,306 jemaah haji dibenarkan mengerjakan haji berbanding kuota penuh iaitu seramai 31,600 orang. –AlHijrah Online


JAKIM RANGKUL DUA ANUGERAH THE BRANDLAUREATE WORLD HALAL BESTBRANDS AWARD 2019

PUTRAJAYA: Jabatan Kemajuan Islam Malaysia (JAKIM) sekali lagi melakar sejarah apabila diberi pengiktirafan dengan dua anugerah di Majlis The BrandLaureate World Halal Bestbrands Awards 2019 yang berlangsung di Hotel Majestic pada 26 September lalu.

Unit Komunikasi Korporat JAKIM dalam kenyataannya hari ini berkata, agensi itu menerima pengiktirafan Brandleadership Awards 2019 yang dianugerahkan kepada Datuk Mohamad Nordin Ibrahim atas kepimpinannya sebagai Ketua Pengarah JAKIM dan pengiktirafan Strategic Business Partner Brand Award yang mengiktiraf Halal Malaysia diterajui JAKIM di persada global.

Anugerah itu disampaikan Datuk Seri Anwar bin Ibrahim yang juga tetamu jemputan khas dalam majlis penganugerahan terbabit.

Kenyataan itu
berkata, Mohamad Nordin menerima anugerah The Brandleadership atas sumbangan
dan peranan aktif beliau dalam meningkatkan kualiti penyampaian perkhidmatan
Pensijilan Halal Malaysia yang juga rakan strategik industri dalam memajukan
perniagaan dalam sektor halal.

“Selaku Ketua Pengarah JAKIM, penganugerahan ini merupakan penghargaan yang amat bermakna atas sumbangan beliau yang efisien terhadap ummah di Malaysia dan di peringkat global berteraskan prinsip-prinsip Islam yang syumul selaras dengan konsep RAHMAH bertunjangkan kepada konsep Rahmatan Lila’lamin. Ini juga membuktikan Malaysia sebagai model pengurusan pensijilan halal terbaik dunia,” kata kenyataan itu.

Pengiktrafan The BrandLaureate itu menghargai peranan dan sumbangan Ketua Pengarah JAKIM dalam menerajui perkembangan ekosistem halal di Malaysia dan di persada antarabangsa.

The BrandLaureate World Halal Bestbrands Awards adalah anugerah penjenamaan di peringkat antarabangsa dari organisasi tidak berasaskan keuntungan yang bertujuan membangunkan jenama dalam pelbagai latar belakang perniagaan dengan memberi pengiktirafan bagi sesuatu pencapaian, penjenamaan dan reputasi individu, organisasi atau syarikat. – AlHijrah Online


SAHABAT KORPORAT TH SALUR RM9.4 JUTA KEPADA JEMAAH TAHUN INI

KUALA LUMPUR : Program Sahabat Korporat Lembaga Tabung Haji (TH) berjaya mengumpul sumbangan berjumlah RM9.4 juta untuk jemaah haji tahun ini, kata Pengerusi TH Tan Sri Md Nor Yusof.

Beliau berkata sumbangan berbentuk wang tunai dan barangan keperluan jemaah haji ke Tanah Suci antaranya beg beroda, beg sandang, bahan bacaan dan peralatan kesihatan disumbang 28 organisasi korporat dan syarikat swasta.

Katanya kejayaan operasi haji tahun ini adalah hasil hubungan erat dan kerjasama padu yang diberikan daripada pelbagai pihak terutama agensi kerajaan serta swasta dan TH akan terus memberi perkhidmatan cemerlang dengan memberi penekanan kepada kebajikan dan keselesaan jemaah haji.

“Program seumpama ini banyak membantu meringankan beban kewangan dan juga memberi kemudahan kepada para bakal jemaah haji ketika menyediakan kelengkapan barang keperluan untuk kegunaan ketika di Tanah Suci.

“Setinggi-tinggi penghargaan dan jutaan terima kasih kepada semua syarikat yang sudi menyertai usahasama strategik TH ini,” katanya ketika berucap merasmikan Majlis Kesyukuran Tamat Operasi Haji dan Penghargaan Sahabat Korporat TH 1440H/2019M di Menara TH di sini hari ini.

Turut hadir Konsular Kedutaan Arab Saudi di Malaysia Ali Ibrahim Alheji; Pengarah Urusan Kumpulan dan Ketua Pegawai Eksekutif TH Nik Mohd Hasyudeen Yusoff; dan Pengurus Besar Kanan Haji TH Datuk Seri Syed Saleh Syed Abdul Rahman juga Ketua Rombongan Haji Malaysia 1440H/2019M.

Md Nor berkata TH berharap lebih banyak badan korporat dan syarikat swasta tampil memberi sokongan dengan menyertai program Sahabat Korporat TH pada musim haji akan datang demi menjamin kebajikan dan kesejahteraan jemaah menunaikan ibadah haji. — BERNAMA


BAYI LIMA BULAN TERPERANGKAP DI DALAM KERETA

KUALA LUMPUR: Seorang bayi perempuan berusia lima bulan diselamatkan Jabatan Bomba dan Penyelamat Malaysia (JBPM) Selangor selepas terperangkap di dalam kereta di Taman Saujana KLIA di sini, tengah hari tadi.

Pengarah Jabatan Bomba dan Penyelamat Selangor Morni Mamat berkata pihaknya menerima panggilan kecemasan berhubung kejadian pada 1.23 tengah hari sebelum enam anggota dari JBPM KLIA bergegas ke lokasi.

“Mangsa dipercayai terperangkap di dalam kereta kira-kita 30 minit selepas Proton Saga itu yang dinaiki terkunci secara automatik selepas ibunya keluar,” katanya dalam kenyataan hari ini.

Anggota bomba kemudian menggunakan peralatan khas untuk membuka pintu kenderaan itu dan berjaya menyelamatkan mangsa sebelum diserahkan kepada ibunya.–AlHijrah Online


TIPS TO GET CHILDREN TAKE SAHUR DURING RAMADAN

KUALA LUMPUR, June 8 – Comes the fasting month, it is always challenging for parents to wake their children up very early in the morning to take the sahur (pre-dawn) meal.

One of the ways to motivate children to fast during this holy month of Ramadan is creating the excitement of taking sahur by getting them involved in preparing the meal. MasterChef Malaysia’s Brian Chen, better known as Abang Brian, said psychologically, in such a way, children would be excited and encouraged to take sahur.

“Instead of ‘bribing’ their children to fast by giving them money or buying them things, parents should give them space to cook together in the kitchen. Children will be happy to eat the food they cook. “The main point is to ensure children who are learning to fast get a balanced diet. Many people know what is the meaning of balanced nutrition but not many really practise it,” he told Bernama, here, today. He also suggested that parents not serve unfamiliar dishes to their children for sahur because they might find it difficult to adapt.

Chen, a radio announcer at a local station, said it was essential for children to have a balanced diet with the right amount of food and the main point was to eat moderately, not only during fasting but on normal days too. For example, he said, instead of taking white bread, take wholemeal bread for fibre and it would help people stay full while fasting and also help flush out toxins in the body.

“Dates are good to eat during sahur as they contain sugar (for energy) and are rich in potassium, which is good for the muscles and to keep a regular heartbeat,” he said. Chen has been fasting during Ramadan for the past four years and he took the challenge to take sahur this year to get the experience.

“I am proud to be a Malaysian, and although I’m a non-Muslim, I still can fast like the Muslims. That is the beauty of our country. “Fasting makes me calm. I think it is a perfect opportunity to do planning since we have a clear mind,” he said.

Chen who has a profound passion for early child development and recently invited to a voluntary programme, Eating Smart Assembly, said it was important for children to start practising healthy eating habits early in life because what they learned and adopt now would have a lasting impact on their lifestyle.

“If they get accustomed to bad eating habits that affect their wellbeing, it will be harder for them to reverse to a healthier lifestyle,” he said.

The programme, organised by Mondelez Malaysia and Makanlah was held at Sekolah Kebangsaan Puchong Batu 14, Selangor, was supported by the Education Ministry to create ‘Joy School’ as a way to promote balanced nutrition and active play among young schoolchildren in the country.

BERNAMA


MESYUARAT KHAS PARLIMEN: PM MUHYIDDIN BENTANG PPN

KUALA LUMPUR: Mesyuarat Khas Dewan Rakyat Penggal Ketiga Parlimen Ke-14 pada hari ini bakal menyaksikan pembentangan Pelan Pemulihan Negara (PPN) oleh Perdana Menteri Tan Sri Muhyiddin Yassin, pada 10 pagi nanti.

Menurut Aturan Urusan Mesyuarat di laman rasmi Parlimen, Menteri Kesihatan Datuk Seri Dr Adham Baba turut akan memberi penerangan berkenaan tindakan menangani pandemik COVID-19.

Persidangan yang berlangsung selama lima hari itu juga turut menjadualkan Menteri Sains, Teknologi dan Inovasi Khairy Jamaluddin yang juga Menteri Penyelaras Program Imunisasi COVID-19 Kebangsaan untuk menerangkan berkenaan program vaksinasi.

Sementara itu, Menteri Kewangan Tengku Datuk Seri Zafrul Tengku Abdul Aziz akan menerangkan mengenai pakej-pakej bantuan ekonomi.

Timbalan Perdana Menteri Datuk Seri Ismail Sabri Yaakob merangkap Menteri Pertahanan pula dijadual memberi penerangan mengenai pelaksanaan darurat.

Sewaktu sesi penerangan berlangsung, Ahli Parlimen akan diberikan ruang untuk meminta penjelasan dan mengemukakan pandangan sebelum menteri memberi jawapan berhubung isu yang dibangkitkan.

Sebanyak 12 dokumen merangkumi tiga Proklamasi Darurat dan sembilan Ordinan Darurat akan dibawa ke dalam mesyuarat Dewan Rakyat hari ini.

Mesyuarat Khas Penggal Ketiga Parlimen Ke-14 tersebut bermula hari ini sehingga 29 Julai dan 2 Ogos.

Kesemua 220 Ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat.–AlHijrah Online


KES PENIPUAN BELI DURIAN DALAM TALIAN MENINGKAT

GEORGE TOWN: Polis menasihatkan orang ramai agar berhati-hati dengan urusan jual beli durian secara dalam talian terutama menjelang musim raja buah itu di Pulau Pinang berikutan terdapat kes penipuan membabitkan kes tersebut.

Polis Daerah Timur Laut dalam satu kenyataan menerusi Facebook memaklumkan pihaknya mengesan peningkatan kes penipuan pembelian durian secara dalam talian di daerah itu yang dipercayai didalangi sindiket penipuan.

“Modus operandi sindiket itu ialah mereka akan mengiklankan penjualan durian dengan harga yang murah di media sosial antaranya Facebook dan Instagram.

“Mangsa yang tertarik dengan iklan tersebut akan berurusan dengan ahli sindiket melalui aplikasi WhatsApp berdasarkan nombor telefon yang tertera pada iklan itu dan mangsa kemudiannya diarahkan klik pada pautan yang diberikan dan memuat turun aplikasi ‘D4 Durian’ untuk membuat bayaran,” menurut kenyataan itu hari ini.

Menurut kenyataan itu, apabila mangsa klik pada pautan yang diberikan, ia akan membawa halaman yang menyerupai ‘FPX Transaction’ dan sebaik sahaja mangsa memasukkan ‘username’ dan kata laluan, sistem pembayaran tersebut akan tergendala.

Kenyataan itu memberitahu mangsa akan menerima mesej daripada pihak bank bahawa berlaku pemindahan wang daripada akaun mangsa ke akaun pihak ketiga dalam jumlah yang tinggi daripada harga pembelian tersebut.

“Orang ramai dinasihatkan agar jangan sesekali memuat turun sebarang aplikasi yang tidak pasti ketulenannya dan jangan mendedahkan username, kata laluan atau apa-apa maklumat perbankan kepada pihak ketiga,” katanya.–AlHijrah Online


PERINTAH KAWALAN PERGERAKAN: KHIDMAT TENTERA AKAN DIGUNAKAN BERMULA AHAD

PUTRAJAYA: Khidmat tentera akan mula digerakkan Ahad ini bagi membantu polis memantau pematuhan Perintah Kawalan Pergerakan untuk memastikan rakyat berada di rumah masing-masing, dalam usaha membendung penularan kes COVID-19.

Menteri Kanan (Kluster Keselamatan) Datuk Seri Ismail Sabri Yaakob berkata kerajaan yakin dengan bantuan kawalan daripada pihak tentera, perintah itu akan dapat dilaksanakan dengan lebih baik.

“Kita harap rakyat akan lebih patuh dengan arahan yang diberikan,” katanya yang juga Menteri Pertahanan pada sidang media selepas mesyuarat khas menteri-menteri berkenaan Perintah Kawalan Pergerakan di sini, hari ini.

Ismail Sabri berkata berdasarkan laporan polis, terdapat peningkatan peratusan pematuhan rakyat dalam Perintah Kawalan Pergerakan.

“Jadi saya mewakili kerajaan ingin mengucapkan setinggi-tinggi terima kasih kepada rakyat yang semakin sedar tentang bahaya penyakit ini dan patuh kepada kerajaan untuk berada di dalam rumah masing-masing,” katanya.

Bagaimanapun, terdapat insiden yang mana masih ada yang tidak mempedulikan arahan itu dengan secara bebas bermain di taman permainan, makan di restoran, malah ada yang masih ingkar dengan arahan polis untuk bersurai.

“Polis boleh menggunakan Akta Polis sendiri untuk mengambil tindakan yang lebih keras kepada rakyat yang degil, tetapi seperti yang diumumkan Perdana Menteri Tan Sri Muhyiddin Yassin pada peringkat awal ini kita akan menasihat dan tindakan berhemah akan dilakukan,” katanya.

Namun Ismail Sabri berkata pihak polis memaklumkan bahawa apabila tahap rakyat tidak boleh berkompromi dengan cara nasihat maka tindakan undang-undang akan dikenakan. — BERNAMA


Kesan tapak kasut di rusuk kanan Adib: Saksi

Saksi kesembilan Inkues Kematian Muhammad Adib Mohd Kassim mendedahkan terdapat kesan tapak kasut pada rusuk kanan anggota bomba itu.

Kru teknikal, R Narresh memberitahu Mahkamah Koroner, dia nampak kesan itu sewaktu memeriksa kecederaan badan Muhammad Adib.

“Saya nampak ada kesan garisan tapak kasut pada rusuk kanan Muhammad Adib dan kemudian saya lap dan ianya (kesan tapak kasut) hilang,” katanya.

Narresh yang juga Anggota Pertahanan Awam berkata, selain itu, rusuk kanan Muhammad Adib mempunyai kesan lebam.

“Bimbang ada pendarahan, jadi saya bersedia untuk menggulung baju T dan celorengnya untuk diikat pada badan Muhammad Adib,” katanya.

Ketika menjawab pemeriksaan utama oleh Pegawai Pengendali Inkues, Hamdan Hamzah, Narresh berkata, keadaan anggota bomba itu seperti sesak nafas.

Hamdan: Apa yang kamu nampak pada badan anggota bomba itu?

Narresh: Selain kecederaan rusuk kanan, hidung dan telinga ada keluar darah.

Hamdan: Apa yang kamu buat?

Narresh: Saya periksa nadi di leher anggota bomba itu dan mendapati denyutannya menurun. Biarpun tidak sedarkan diri,  saya teruskan berkomunikasi dengan dia. Saya beritahu dia “be strong, we reach to hospital soon”.

Dalam separuh perjalanan ke hospital, telefon bimbit Muhammad Adib berdering. “Saya menjawab panggilan itu dan beritahu: Abang kawan you cedera, kami dalam perjalanan ke hospital,” katanya.

Prosiding Inkues Kematian Muhammad Adib hari keenam berlangsung di hadapan Koroner Rofiah Mohamad. – Sinar Harian


LELAKI MYANMAR DITAHAN CUBA LARIKAN KANAK-KANAK

KUANTAN: Polis menahan seorang lelaki warga Myanmar yang didakwa cuba melarikan seorang kanak-kanak lelaki berusia empat tahun dari halaman sebuah rumah kampung di Batu 3, Jalan Gambang di sini, semalam.

Ketua Polis Daerah Kuantan ACP Wan Mohd Zahari Wan Busu berkata suspek berusia 30 tahun itu ditahan oleh orang awam yang mengejar suspek selepas mendengar jeritan ibu mangsa, sebelum menyerahkannya kepada polis di lokasi kejadian pada 9.45 pagi.

Ibu mangsa mendakwa suspek menghampiri rumahnya semasa dia sedang menyiram pokok bunga, manakala mangsa yang merupakan anak bongsu daripada tujuh beradik bermain pasir di halaman rumah yang tidak berpagar.

“Suspek dikatakan menutup kepala mangsa dengan kain putih dan hanya sempat melarikannya hingga ke jalan besar sekitar 200 meter dari rumah mangsa sebelum ditahan oleh orang awam.

“Siasatan awal mendapati suspek bertindak demikian kerana mahukan anak selepas tidak dikurniakan cahaya mata selepas lapan tahun berkahwin,” katanya menerusi kenyataan di sini hari ini.

Mangsa dilaporkan tidak mengalami kecederaan.

Suspek dipercayai datang ke Malaysia sejak tiga bulan lepas dan tinggal berhampiran jeti nelayan berhampiran kampung itu serta menyara hidup dengan mengambil upah membantu kerja nelayan.

Wan Mohd Zahari berkata siasatan lanjut dijalankan mengikut Seksyen 363/511 Kanun Keseksaan kerana melakukan penculikan dan cubaan melakukan jenayah yang memperuntukkan hukuman penjara sehingga tujuh tahun dan denda, jika sabit kesalahan.

Selain itu, suspek juga disiasat mengikut Akta Imigresen 1959/63 kerana memasuki negara ini tanpa dokumen perjalanan yang sah.–AlHijrah Online


BAS JATUH TEBING, 13 PEKERJA KILANG TERMASUK PEMANDU CEDERA PARAH

ALOR GAJAH: Seramai 38 pekerja sebuah kilang di Batu Berendam, berdepan detik cemas selepas bas dinaiki mereka menggelungsur ke bawah tebing dalam satu kejadian di Jalan Simpang Gading-Kesang Pajak, di sini, malam tadi.

Pengarah Jabatan Bomba dan Penyelamat Malaysia (JBPM) Melaka, Abu Bakar Katain, berkata 13 mangsa termasuk pemandu yang cedera agak parah dihantar ke Hospital Jasin untuk menerima rawatan manakala bakinya dihantar ke klinik berdekatan.

Mangsa membabitkan warga Nepal dan Myanmar manakala pemandu pula rakyat tempatan, berusia antara 20-an dan 30-an.

Menurutnya, pihaknya menerima panggilan pada jam 7.57 malam dan tiba di tempat kejadian 10 minit kemudian.

“Siasatan awal mendapati bas berkenaan baru tiba di asrama pekerja sebelum kenderaan itu menggelusur sejauh 150 meter ke bawah tebing berketinggian kira-kira 50 meter dari jalan raya, dipercayai akibat kegagalan brek.

“Bas tersebut kemudiannya tersangkut di pokok di bawah tebing berkenaan dan mangsa dikeluarkan menerusi tingkap kenderaan yang pecah oleh orang awam dan pegawai serta anggota bomba.

Abu Bakar berkata, seramai 27 pegawai dan anggota bomba dari Balai Bomba dan Penyelamat (BBP) Ayer Keroh, Jasin Bistari dan Alor Gajah terlibat dalam operasi menyelamat yang memakan masa selama 45 minit.–AlHijrah Online


TIADA CAJ DIKENAKAN KE ATAS PENIAGA DUITNOW QR PADA MASA INI – MAYBANK

KUALA LUMPUR: Malayan Banking Bhd (Maybank) hari ini memaklumkan bahawa bank itu tidak mengenakan sebarang yuran berkaitan dengan Duitnow QR dan ini akan diteruskan sehingga diberitahu kelak.

“Semua peniaga boleh terus menerima pembayaran Duitnow QR tanpa caj, seperti amalan hari ini,” katanya dalam satu kenyataan.

Sebarang perubahan akan dimaklumkan kepada peniaga dengan lebih awal, kata bank tersebut.

Payments Network Malaysia Sdn Bhd (PayNet), yang mengendalikan kod DuitNow QR, baru-baru ini menjelaskan bahawa penepian bagi caj kadar diskaun pedagang (MDR) selama empat tahun ke atas peniaga akan tamat tempoh pada 1 Nov 2023.

Buat masa ini, pembayaran kad debit dan kredit adalah tertakluk kepada MDR. –AlHijrah Online


KARNIVAL UMMATIC 2.0 JADIKAN MASJID PUSAT SEHENTI

Karnival Ummatic 2.0 anjuran bersama Masjid Muhammad Al Fateh, Yayasan Dakwah Islamiah Malaysia (YADIM), Majlis Perundingan Pertubuhan Islam Malaysia (MAPIM) dan Kerajaan Negeri Perak di Masjid Muhammad Al Fateh di sini semalam jadikan masjid pusat sehenti komuniti.


329 JEMAAH, AHLI KELUARGA SYUHADA PALESTIN DAN CEDERA, SELAMAT TIBA DI MAKKAH UNTUK TUNAI HAJI

MAKKAH: Kumpulan pertama terdiri daripada 329 jemaah haji, terutama ahli keluarga syuhada Palestin dan cedera, telah tiba di Makkah.

Kumpulan itu disambut wakil Sekretariat Agung Program Tamu Dua Masjid Suci untuk Haji dan Umrah, yang bergabung dengan Kementerian Hal Ehwal Islam, Panggilan dan Bimbingan Kerajaan, lapor Agensi Akhbar Saudi (SPA).

Jemaah haji kumpulan pertama ini adalah antara yang diluluskan oleh Penjaga Dua Masjid Suci, Raja Salman bin Abdulaziz Al Saud bagi membolehkan mereka menunaikan haji pada tahun ini, 1444 Hijrah.–AlHijrah Online


BANJIR PAHANG: BAPA LEMAS, ANAK HILANG

KUANTAN: Seorang kakitangan Pejabat Hutan Daerah Jerantut terkorban akibat lemas manakala seorang anaknya hilang dibawa arus semasa meredah banjir di Kampung Gintong, malam tadi.

Ketua Polis Daerah Jerantut Supt. Mazlan Hassan berkata mangsa, Zulkarnain Hitam, 58, dipercayai lemas sekitar 10.30 malam akibat dihanyutkan arus deras semasa berjalan kaki pulang ke rumah bersama tiga anak lelakinya selepas memindahkan kereta ke kawasan tinggi.

Seorang daripada anak lelakinya, Ukai Iskandar, 23, turut hilang semasa merentas arus deras dan sehingga pagi ini masih belum ditemui.

“Kesemua mereka difahamkan berjalan kaki dari Kampung Gintong untuk pulang ke rumah di Taman Perdana yang terletak kira-kira dua kilometer dari lokasi tempat Iskandar meletak kenderaan semasa kejadian berlaku,” katanya semasa dihubungi, hari ini.

Tambah Mazlan, dua lagi anak mangsa yang berusia 15 dan 13 tahun berjaya diselamatkan oleh orang awam.

Operasi mencari dan menyelamat (SAR) Ukai bermula jam 11 malam tadi melibatkan 17 anggota pasukan SAR, namun terpaksa dihentikan pada 3.30 pagi ekoran cuaca yang semakin buruk.

Mazlan menasihatkan orang ramai untuk sentiasa berwaspada dengan perkembangan banjir dan sentiasa mematuhi arahan pihak berkuasa sepanjang musim banjir bagi mengelakkan kejadian tidak diingini.–AlHijrah Online


POLIS TAHAN 10 LELAKI ‘BERPESTA DADAH’ DI LANGKAWI

LANGKAWI: Sekumpulan lelaki dari Kuala Lumpur ditahan polis di sebuah hotel di Pulau Langkawi, selepas disyaki terlibat dengan kegiatan dadah, awal pagi semalam.

Ketua Polis Daerah Langkawi ACP Shariman Ashari berkata, serbuan dilakukan kira-kira jam 1.30 pagi oleh sekumpulan pegawai dan anggota Ibu Pejabat Polis Daerah (IPD) Langkawi dan Balai Polis Padang Mat Sirat.

Hasil serbuan tersebut, seramai 10 lelaki berusia antara 23 hingga 33 tahun sedang berkumpul dalam sebuah bilik hotel di Pantai Tengah, di sini.

“Pemeriksaan tubuh badan kesemua suspek dan kawasan dalam bilik tersebut menjumpai lapan peket plastik lut sinar berisi bahan yang disyaki dadah jenis ketamin seberat 7.20 gram dan dua botol dipercayai ubat batuk 200ml.

“Kesemua mereka ditahan dan barang kes dirampas untuk tindakan lanjut,” katanya hari ini.

Tambahnya kesemua suspek yang berasal dari Kuala Lumpur itu datang bercuti ke pusat pelancongan berkenaan.

Hasil saringan ujian air kencing mendapati enam daripada mereka positif dadah jenis ketamin manakala empat lagi negatif.

“Kes disiasat di bawah Seksyen 12(2) dan Seksyen 15(1) Akta Dadah Berbahaya 1952.

“Suspek juga dikenakan kompaun RM4,000 seorang kerana melanggar prosedur operasi standard kerana berkumpul di bilik hotel yang sama dan aktiviti yang menyukarkan untuk melaksanakan penjarakan sosial,” katanya.—AlHijrah Online


PERSEDIAAN MENYAMBUT CALON SPM, BOMBA SANITASI DEWAN DAN BILIK PEPERIKSAAN

JOHOR BAHRU: Sebanyak 288 buah sekolah menengah seluruh Johor menjalani proses sanitasi dan disinfeksi sebagai persediaan menyambut calon peperiksaan Sijil Pelajaran Malaysia (SPM).

Pengarah Jabatan Bomba dan Penyelamat Malaysia (JPBM) Johor, Datuk Yahaya Madis berkata, proses tersebut melibatkan dewan sekolah dan bilik darjah yang digunakan bagi pelaksanaan peperiksaan berikut.

Tambahnya, pelbagai pihak termasuk Jabatan Kesihatan Negeri, pertubuhan badan bukan kerajaan (NGO) serta guru-guru sekolah turut bersama dalam proses tersebut.

“Kita mahu pastikan pelajar berada dalam keadaan selamat selepas tempat ini telah disanitasi.

“Keluarga pelajar pun rasa yakin untuk anak mereka datang bagi menjawab kertas peperiksaan SPM,” katanya selepas proses sanitasi yang dijalankan di SMK Majidee Baru 2, Kangkar Tebrau.

Ujarnya, proses sanitasi telah berjalan sejak dua hari lalu dan pihak bomba turut melakukan sanitasi semula sekiranya terdapat kes positif COVID-19 di sekolah.

JPBM Johor telah melakukan proses sanitasi di 210 buah sekolah seluruh Johor sepanjang Perintah Kawalan Pergerakan (PKP) sejak tahun lalu.—AlHijrah Online


KERAJAAN PUSAT SERAH PERUNTUKAN LEBIH RM64 JUTA MENERUSI JAKIM KEPADA SABAH

PUTRAJAYA: Kerajaan Persekutuan hari ini menyerahkan peruntukan RM64,696,575.60 kepada Sabah bagi membayar imbuhan tahunan dan elaun 6,857 guru Kelas Al-Quran dan Fardu Ain (KAFA), imam, bilal, siak dan guru takmir di negeri itu.

Dalam satu kenyataan hari ini, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata peruntukan kewangan Jabatan Kemajuan Islam (JAKIM) bagi tahun 2023 untuk Sabah itu disampaikan kepada Yang Dipertua Negeri Sabah Tun Juhar Mahiruddin.

Beliau berkata peruntukan itu adalah bagi pembayaran imbuhan sebanyak RM850 sebulan kepada 1,699 imam, elaun sebanyak RM900 sebulan kepada 421 guru takmir dan elaun sebanyak RM1,261.35 sebulan  kepada 2,490 guru KAFA.

Peruntukan juga melibatkan caruman Pertubuhan Keselamatan Sosial (PERKESO) sebanyak RM232.80 setahun kepada 4,367 imam, bilal, siak dan guru takmir.

“Peruntukan ini juga termasuk bayaran khas sekali beri sebanyak RM600 kepada 1,699 imam, 2,247 bilal dan siak, 421 guru takmir dan 2,490 guru KAFA,” katanya.

Peruntukan kewangan JAKIM kepada Sabah itu adalah sebahagian daripada RM1.5 bilion belanjawan pengurusan dan pembangunan hal ehwal Islam tahun 2023 yang diumumkan Perdana Menteri Datuk Seri Anwar Ibrahim yang juga Menteri Kewangan dalam pembentangan Belanjawan 2023 di Dewan Rakyat pada Feb lepas.

“Semoga dengan peruntukan tersebut pengurusan hal ehwal Islam di negara ini akan dapat terus diperkasakan bagi membina generasi Al-Falah selaras dengan aspirasi Membangun Malaysia MADANI yang dicetuskan Perdana Menteri,” katanya.–AlHijrah Online


ANWAR TIBA DI BRUNEI UNTUK LAWATAN RASMI DUA HARI

BANDAR SERI BEGAWAN: Perdana Menteri Datuk Seri Anwar Ibrahim tiba di sini untuk lawatan rasmi dua hari ke Brunei.

Lawatan rasmi ke luar negeri kedua Anwar sejak memegang jawatan perdana menteri itu diiringi isterinya Datuk Seri Dr Wan Azizah Wan Ismail.

Penerbangan khas membawa perdana menteri dan isteri, tiba di Lapangan Terbang Antarabangsa Brunei pada 3.13 petang.

Ketibaan Anwar dan Dr Wan Azizah disambut Putera Mahkota Brunei Pengiran Muda Mahkota Al-Muhtadee Billah.

Anwar diberikan sambutan rasmi di lapangan terbang itu. Lagu kebangsaan Malaysia, ‘Negaraku’ dimainkan diikuti lagu kebangsaan Brunei Darussalam, ‘Allah Peliharakan Sultan’.

Perdana Menteri kemudiannya memeriksa perbarisan kawalan kehormatan yang terdiri daripada anggota Angkatan Bersenjata Diraja Brunei.

Turut hadir di lapangan terbang ialah Menteri Luar Datuk Seri Dr Zambry Abdul Kadir, Ketua Setiausaha Kementerian Luar Datuk Seri Amran Mohamed Zin dan Pesuruhjaya Tinggi Malaysia ke Brunei Datuk Raja Reza Raja Zaib Shah.

Esok, perdana menteri dijadualkan untuk menghadap Sultan Brunei Sultan Hassanal Bolkiah di Istana Nurul Iman, dan kedua-dua pemimpin kemudiannya akan mengadakan pertemuan empat mata.

Kedua-dua pemimpin dijangka akan mengambil peluang untuk menilai kemajuan kerjasama yang sedang berjalan, di samping mengukuhkan lagi hubungan dan kerjasama yang akan memberi manfaat kepada kedua-dua negara.

Perdana menteri dan Sultan Brunei juga akan menyaksikan majlis menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dan Agensi Pelaburan Brunei (BIA).

Selain itu perdana menteri akan menghadiri majlis makan malam bersama diaspora Malaysia di Brunei, malam ini. — AlHijrah Online


COVID-19: KES POSITIF CATAT ANGKA PALING RENDAH DENGAN 15 KES, TIADA KEMATIAN

PUTRAJAYA: Jumlah kes positif hari ini mencatat angka paling rendah dengan 15 kes sejak Perintah Kawalan Pergerakan (PKP) dilaksanakan mulai 18 Mac lepas dan kembali pada dua angka selepas dua hari berturut-turut mencatat kes tiga angka.

Ketua Pengarah Kesihatan Datuk Dr Noor Hisham Abdullah berkata ini menjadikan jumlah kes positif COVID-19 di Malaysia sebanyak 7,619 kes dan jumlah kes aktif dengan kebolehjangkitan COVID-19 sebanyak 1,421 kes.

“Ingin dimaklumkan daripada 15 kes baharu yang dilaporkan, enam kes adalah kes import yang mendapat jangkitan di luar negara. Daripada sembilan kes penularan tempatan pula, empat kes adalah bukan warganegara Malaysia.

“…sebanyak lima kes adalah penularan tempatan dalam kalangan warganegara Malaysia,” katanya pada sidang media harian mengenai perkembangan COVID-19 di sini, hari ini.

Tiada kes kematian berkaitan COVID-19 dilaporkan hari ini menjadikan jumlah kumulatif kes kematian kekal 115 kes, katanya.

Kes positif COVID-19 terendah direkodkan sebelum ini adalah sebanyak 16 kes pada 12 Mei lepas.

Dr Noor Hisham berkata setakat ini, Malaysia telah menyumbang kepada 0.14 peratus daripada jumlah keseluruhan kes positif COVID-19 seluruh dunia.

“Peningkatan kes positif COVID-19 yang dilaporkan sejak beberapa hari lepas adalah disebabkan oleh pengesanan kes-kes COVID-19 di beberapa Depoh Tahanan Imigresen (DTI) dan lain-lain kluster aktif yang melibatkan bukan warganegara Malaysia.

“Ini adalah susulan tindakan pendekatan tertumpu kerajaan dalam membendung penularan kes COVID-19,” katanya.

Beliau berkata penurunan kes penularan tempatan adalah selaras dengan unjuran KKM sebelum ini dan hasil tindakan kesihatan awam yang dilaksanakan sejak satu bulan lepas semasa pelaksanaan Perintah Kawalan Pergerakan (PKP) dan seterusnya Perintah Kawalan Pergerakan Bersyarat (PKPB). — BERNAMA


REMAJA SINDROM DOWN: MAHKAMAH TOLAK PERMOHONAN REMAN TERHADAP PEMILIK RUMAH KEBAJIKAN

KUALA LUMPUR: Mahkamah menolak permohonan reman terhadap pemilik rumah kebajikan milik badan bukan kerajaan (NGO) yang disyaki terlibat kes penderaan remaja sindrom down.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, suspek yang berusia 29 tahun itu kini telah dibebaskan.

“Pengasas rumah kebajikan di Setapak Kuala Lumpur telah ditangkap pada 15 Julai jam 10.36 pagi di kediamannya di Wangsa Maju.

“Permohonan reman telah dibuat pada hari ini namun mahkamah tidak meluluskan permohonan tersebut dan suspek dibebaskan,” katanya seperti dilapor Astro Awani.

Abd Jalil turut memaklumkan siasatan kes telah dirujuk kepada Pejabat Timbalan Pendakwa Raya Kuala Lumpur pada Selasa lalu bagi cadangan menuduh suspek serta tiga lagi individu lain.

Kes disiasat mengikut Seksyen 323 Kanun Keseksaan, Seksyen 506 Kanun Keseksaan, serta Seksyen 5(2) Akta Pusat Asuhan 1953.

Ujar Abd Jalil, polis turut menerima satu lagi laporan pada Rabu lepas bagi siasatan kes melibatkan kegagalan memberi jagaan dan pengawasan yang mencukupi.

Sementara itu, Ketua Penolong Pengarah Bahagian Siasatan Jenayah Seksual, Wanita Dan Kanak-Kanak (D11), Jabatan Siasatan Jenayah Bukit Aman, ACP Siti Kamsiah Hassan mengesahkan penahan suspek dibuat selepas diminta hadir ke Ibu Pejabat Polis Kontinjen (IPK) Kuala Lumpur bagi memberi keterangan susulan beberapa laporan polis yang dibuat terhadapnya.

Video kanak-kanak tersebut dengan kesan luka di beberapa anggota badan ketika dijumpai untuk diselamatkan turut tular baru-baru ini yang menimbulkan kemarahan banyak pihak.

Jabatan Kebajikan Masyarakat (JKM) sebelum ini turut melaporkan bahawa rumah kebajikan tersebut beroperasi secara haram sejak 2019 selain tidak berdaftar dengan pihaknya.–AlHijrah Online


LELAKI MAUT TERSEPIT LORI RORO TERBALIK

KAPAR: Seorang pemandu lori maut tersepit selepas lori Roll On Roll Off (RORO) dipandunya hilang kawalan sebelum terbalik, dalam kejadian di Jalan Bukit Kerayong, di sini tengah hari tadi.

Penolong Pengarah Operasi Bomba Selangor, Ahmad Mukhlis Mukhtar berkata, pihaknya menerima panggilan kecemasan kira-kira jam 12.21 tengah hari sebelum anggotanya dikerahkan ke lokasi kejadian.

“Setibanya di lokasi kejadian, kemalangan melibatkan sebuah lori RORO dipercayai hilang kawalan dan terbalik dipandu seorang lelaki warga tempatan berusia 30-an.

“Mangsa didapati tersepit di bahagian pemandu dan berjaya dikeluarkan kira-kira jam 1.15 petang,” katanya dalam satu kenyataan hari ini.

Bagaimanapun, mangsa disahkan meninggal dunia oleh pihak Kementerian Kesihatan (KKM) sebelum mayat diserahkan kepada pihak polis bagi tindakan lanjut.